¿Chumngechi ayüwküleafuy tami pu che? | Biblia ñi kimeltukeel\nTi wentru, ¿chumngechi doy küme fütangeafuy?\nTati domo fütangelu, ¿chumngechi küme yenieafuy ñi elfal küdaw?\n¿Chem am küme chaw ka küme ñukengen?\nTati pu yall, ¿chumngechi kelluafuy tañi pu che ñi ayüwküleal?\n1. ¿Chumngechi ayüwküleafuy tami pu che?\nCHAW JEWBA ayükey tami pu che ñi ayüwküleal. Feymu Ngünechen ñi Dungu, Biblia elukefi kümeke ngülam kom pu reñmawen, ka feypi chem ñi chumal engün. Feymu inayefile Jewba ñi kümeke ngülam, küme amulerpuay ñi mongen. Feymu lle Jesus feypi: “Doy küme sakinngeay tüfeychi pu che engün tati allkütukelu Ngünechen ñi dungu, ka tati müngeltukelu [inayekefilu]” (Luka 11:28).\n2. Taiñ pu che ñi ayüwküleal, ¿chem müley taiñ kimtukunieal?\n2 Taiñ pu che ñi ayüwküleal, müley taiñ kimtukual tüfa: Jewba dewmay ti reñmawen. Feymu Jesus feypi Ngünechen taiñ “Chaw” ngen (Matew 6:9). Taiñ Wenu Chaw Ngünechen küme kimniey tati reñmawen chem ñi duamnieel ñi ayüwküleal, kidu dewmafilu am tati reñmawen. Chumngechi feypiley tati Biblia, Chaw Ngünechen ¿chem ayüniey ñi femal kiduke engün?\nJEWBA MU TUWI TI REÑMAWEN\n3. Elkünungelu ti wünen reñmawen, ¿chem feypi ta Biblia ka chumngechi kimiyiñ ñi rüfngen tüfa?\n3 Chaw Ngünechen Jewba dewmafi ta Adan engu Eva, ka kiñewkünufi ñi niewal engu. Ka elufi kiñe küme mülewe, tutelkalechi lof Eden pingelu, ka werküfi ñi nieal fentren yall. Fey feypifi: “Nieaymu rume fentren püñeñ. Apolfimün ta mapu” (Génesis 1:26-28; 2:18, 21-24). Feymu tüfachi nütram kiñe epew müten feyngelay. Jesus pengeli ñi rüfngen ti nütram mülelu Génesis mu, chumngechi elkünungey ti wünen reñmawen (Matew 19:4, 5). Fachantü niekeiñ fentren wedake dungu ka tati mongen trürümfal-lay chumngechi Chaw Ngünechen ayüniefuy ellaka mu, welu felefule rume, tati reñmawen ayüwküleafuy. ¿Chumngechifel chi tüfa?\n4. a) ¿Chumngechi kellukonafuiñ taiñ pu che ñi ayüwküleal? b)Taiñ pu che ñi ayüwküleal, ¿chumngelu (chemu) falin-ngey ngüneduamafiel Jesus ñi mongen?\n4 Taiñ pu che ñi ayüwküleal, kom kelluafuiñ. Feymu müley taiñ inayentuafiel ta Ngünechen, ka welukentu taiñ piwkeyewal (Efesio 5:1, 2). Welu, ¿chumngechi inayentuafuiñ ta Ngünechen pekenofilu rume iñchiñ? Fey Ngünechen werküfilu am tañi kiñen Fotüm Mapu mew, kidu mu kimafuiñ chumngen ta Jewba (Juan 1:14, 18). Jesukristo mülepalu Mapu mu, küme inayentufi tañi Wenu Chaw, feymu allkütukefiliyiñ ta Jesus, trürümfalngey ñi allkütufiel ta Jewba (Juan 14:9). Feymu ngüneduamfiliyiñ ta Jesus ñi piwkeyen ka inaliyiñ ñi femün, kom kelluafuiñ taiñ pu che ñi ayüwküleal.\nKIÑE INAYENTUFAL PU FÜTA MU\n5, 6. a) Jesus ñi dapifiel pu trawünche, ¿chem inayentufal elkünuy kom pu füta mu? b)Taiñ wiñoduamaetew ta Chaw Ngünechen, ¿chem müley taiñ femal?\n5 Biblia feypi ti wentru müley ñi dapiafiel tañi domo, chumngechi Jesus dapifi tañi pu inanieetew. Ngüneduamnge tüfachi werkün dungu Biblia mu mülelu: ‘Eymün pu wentru piwkeyemün tamün domo, chumngechi ta Kristo piwkeyefi tañi trokiñche ka chalintukuwi ñi mongen kidu engün mew. [...] Chumngechi ta kiñe wentru piwkeyeniey kidu ñi kuerpu, ka femngechi feley ñi piwkenieael kidu ñi domo. Fey ti piwkeyelu kidu ñi domo, kidutu ta piwkeyewkay reke. Fey iney no rume am üdekenolu kidu ñi kuerpu, welu may ta ileltukefi ka poyekefi, chumngechi ta Kristo femkefi tañi trokiñche’ (Efesio 5:23, 25-29).\n6 Chumngechi Jesus piwkeyefi tañi trawünche ñi inanieetew, ka femngechi tati pu füta müley ñi inayentual. Jesus “kom piwke mew piwkeyefi ka rumel ñi piwkeyenieafiel” tañi pu inanieetew kulpanchengelu rume, feymu chalintukuwi ñi mongen fey engün mu (Juan 13:1; 15:13). Feymu lle, tati pu wentru kurengelu feypingekey ñi femal tüfa ‘piwkeyemün tamün domo, ka weda dungukelayafimün’ (Kolosense 3:19). Kiñeke rupa, ti domo newe küme rakiduamkülenole, fey ¿chem kelluafeyew tati füta ñi inayal tüfachi werkün dungu? Müley ñi tukulpayal kidu ñi welulkaken ka müley ñi femal kiñe dungu tañi wiñoduamaetew ta Jewba. ¿Chem am ta tüfa? Wüne müley ñi wiñoduamtuafiel kom tati che ñi wedalkaetew, ka tañi domo. Tati domo ka müley ñi femal tüfa (papeltunge Matew 6:12, 14, 15). Feymu lle feypingekey kiñe ayüwkülechi kurewen, tüfa ta epu che wiñoduamuwkelu.\n7. ¿Chem kimtukuniefuy Jesus tañi pu inanieetew mu ka chumngelu tüfa kellukefi pu füta?\n7 Pu füta müley ñi ngüneduamal tüfa, Jesus rumel fürenefi tañi pu disipulo. Fey kimtukuniefuy tañi pu disipulo kom dungu pepil-layngün ka chem ñi duamnieel engün. Feymu rakiduamnge tüfa, kansatulelu tañi pu disipulo Jesus feypieyew: “Küpamün. Amuiñ iñchiñ kisu taiñ pichi kansatuael wichu püntütripalechi lelfün mew” (Marku 6:30-32). Ka femngechi tati domo duamniey ñi füreneaetew tañi füta. Feymu Biblia feypi tati domo “kiñe yafüngenochi copa reke feley”, feymu werküngey pu füta ñi “yamnieafiel”. ¿Chumngelu am? Fey mür “fürenengeayngu [afnoachi] mongen mu” (1 Pedro 3:7, TNM). Feymu pu wentru ka domo ñi püntütripanon Chaw Ngünechen mu, tüfa doy falintufali Jewba ñi adkiñ mu, feymu may pu füta müley ñi tukulpanieal tüfa (Salmo 101:6).\n8. a) Kiñe wentru ‘piwkeyelu kidu ñi domo, kidutu ta piwkeyewkay reke’, ¿chumngelu feypiafuiñ tüfa? b)Ti füta ka ti domo “kiñengetuyngu müten”, ¿chem am ta tüfa?\n8 Biblia feypi ti wentru ‘piwkeyelu kidu ñi domo, kidutu ta piwkeyewkay reke’. ¿Chumngelu? Jesus feypi: ‘ta epu che reke felewetulay engu. Kiñengetuyngu müten’ (Matew 19:6). Pu kurewen-ngen müten müley ñi kudumuwal (Proverbios 5:15-21; Ebrew 13:4). Feymu epuñpüle müley ñi ngüneduamal chem ñi duamnieel tañi kompañ (1 Korintio 7:3-5). Ngüneduamfali ñi tukulpayal tüfachi ngülam: ‘Iney no rume am üdekenolu kidu ñi kuerpu, welu may ta ileltukefi ka poyekefi’. Feymu ti füta chumngechi kidutu piwkeyeniewi, ka femngechi müley ñi piwkeyeafiel tañi domo, ka müley ñi tukulpayal ta Jesukristo, kidu tañi longkolelu ñi ramtukadunguaetew (Efesio 5:29; 1 Korintio 11:3).\n9. ¿Chem chumngen nielu Jesus pengeli Filipense 1:8? Ka, ¿chumngelu pu füta müley ñi inayentuafiel tüfa?\n9 Ti apostol Pablo feypi: ‘Jesucristo ñi nieel küme piwkeyen’ (Filipense 1:8). Jesus ñi piwkeyen ayüwülfi tati pu che. Ka pu domo ñi inanieetew ta Jesus, ayüwingün Jesus ñi fürenenieetew (Juan 20:1, 11-13, 16). Ka femngechi pu domo fütangelu duamnieyngün tañi füta ñi piwkeyeetew ka füreneetew.\nKIÑE INAYENTUFAL PU DOMO FÜTANGELU\n10. Jesus, ¿chem küme inayentufal elelfi tati pu domo fütangelu?\n10 Tati reñmawen ñi kümelkaleal, ti füta duamniey ñi longkoleal. Kafey Jesus tañi Chaw ngünenieeyew. “Ngünechen longkoley ta Cristo mew”, ka femngechi “kiñe wentru kay longkoley kisu ñi kure mew” (1 Korintio 11:3). Jesus ayüniekey ñi ngünenieetew, Jewba ñi Longkolen kidu mu. Fey llemay kom iñchiñ nielu am kiñe longko taiñ ngünenieetew, feymu Jesus elkünueiñmew kiñe küme inayentufal.\n11. Tati domo fütangelu, ¿chem küme femün müley ñi pengelafiel tañi füta ka chum tripayay ñi femün?\n11 Tati kulpan dungu mu, pu füta welulkakeyngün, fey fill rupa mu newe küme adümkelay ñi longkolen. ¿Chumafuy ti domo rupale tüfachi dungu? Ngelay ñi illamkayafiel tañi füta ka nüñmayafiel ñi longkolen mu. Ti domo müley ñi tukulpayal ta Chaw Ngünechen rume falintuniefi pu tüngduamngechi domo ka ñom piwkengelu (1 Pedro 3:4). Fey niele tüfachi küme femün wedake dungu mu rupale rume, doy küdawngelayay tañi füta ñi ngünenieaetew. Feymu Biblia feypi: ‘Ti domo kay yamniepe tañi füta itrokom dungu mew’ (Efesio 5:33). Welu, ti füta ¿inanienole tañi domo ñi feyentun? Biblia ngülamtukefi ti domo fütangelu: ‘Eymün, pu domo, yamnieafimün tamün füta, femngechi tati pu füta feyentulenolu tati werken dungu mew fey ñi ngüneduamael ka ñi feyentuael engün. Fey chem duamtulayay rume tañi nütramkalngeael, eymün tamün inanien mew kümeke dungu, ngüneduamle engün eymün tamün femken kümeke dungu ka tamün yamniefiel ta itrokom mew’ (1 Pedro 3:1, 2).\n12. Yamüwün mu ti domo nütramkafile tañi füta ñi feypin, ¿chumngelu weda dungungenon tüfa?\n12 Kiñeke mu, ti domo kiñewkülekelay tañi füta ñi rakiduam engu, kristianongele ka femngenole rume. Welu tüngün mu nütramkafile, femngechi yamnieafi tañi füta. Kiñeke mu ti füta kümeafuy ñi inayal tañi domo ñi feypin, fey allkütufile ñi dungun, kom tañi pu che kümelkaleayngün. Biblia feypi Sara nütramkafilu tañi füta, Abraam, chumngechi norümal kiñe weda dungu ñi rupameken tañi ruka mew. Abraam ayülafuy Sara ñi feypin, welu Ngünechen feypifi: “Femaymi itrokom tami feypietew ta Sara” (papeltunge Génesis 21:9-12). Welu ti füta dullile kiñe dungu chaftukenolu Ngünechen ñi ley dungu, ti domo eluwkey ñi ngünenieetew tañi füta, ka kelluntukufi (Hecho 5:29; Efesio 5:24).\nSara, ¿chumngechi küme inayentufal elkünufi pu domo fütangelu?\n13. a) Biblia mu Tito 2:4, 5, ¿chem yafültukufi ñi femal tati domo fütangelu? b)¿Chem pi ta Biblia püntüwün ka wüdawün mu?\n13 Ti domo ñi küdaw falintufali ñi küme dapiafiel ti reñmawen. Rakiduamnge Biblia ñi feypifiel tati domo fütangelu “tañi piwkeyeael engün ñi füta ka ñi dapiafiel ñi pu püñeñ, ñi küme ngüneduamchengeael engün, ñi lif mongenngeael, ñi küme dapinieael ñi ruka, küme piwkengeael ka ñi ngünenieaetew kisu ñi füta” (Tito 2:4, 5). Tati domo fütangelu ka ñukengelu lloway tañi pu che mu ñi piwkeyewün ka yamüwün (papeltunge Proverbios 31:10, 28). Welu kom pu kurewen-ngen kulpanchengeyngün. Feymu lle fütra yafkawün mu, kiñeke rupa püntüafuyngu ka wüdayafuyngu. Ngünechen ñi dungu eluñmakey kiñeke rupa müten ñi püntüwal engu. Welu iney no rume illamkakelayafi tüfachi dungu, Biblia ngülamtukey: ‘Fey ti domo ñi wüdanoael tañi füta. [...] Ka femngechi müten, tati füta ngelay tañi wüdayafiel kidu tañi domo’ (1 Korintio 7:10, 11). Kafey tati füta kam domo kulpale podngechi dungu mu, femngechi müten Biblia eluñmakefi ñi wüdayal engu (Matew 19:9).\nKIÑE KÜME INAYENTUFAL PU CHAW MU\n14. ¿Chumi Jesus pu pichikeche mu, ka chem duamnieyngün tañi pu chaw mew?\n14 Jesus elelfi kiñe küme inayentufal tati pu chaw ñi küme dapiafiel tañi pu yall. Kiñeke che katrütufilu ti pu pichikeche ñi fülkonal ta Jesus mu, fey kidu feypieyew: “Elufimün tati pichikeche ñi küpayael engün iñche mew. Katrütukefilmün”. Fey wüla Biblia feypi: “Fey fülümtukupafi ñi lipang mew ti pichikeche, fey fampuwülelfi ñi kuwü ta kisu, fey ngillatuñmafi” (Marku 10:13-16). Feymu Jesus mülenagkefuy tati pu pichikeche engün, eymi femngechi müley tami femal tami pu yall engün, ¿feley? Tati pu pichikeche duamnieyngün tami elantüal ñi nütramkayafiel, feymu doy falin-ngey tami kimeltuafiel, femngechi Jewba werküfi tati pu chaw (papeltunge Deuteronomio 6:4-9).\n15. Tati pu chaw, ¿chem müley ñi femal ñi kuñiwtukuafiel tañi pu yall?\n15 Doy wedalkalechi Mapu mu müleiñ, feymu may tati pu yall duamnieyngün tañi pu chaw ñi kuñiwtukuaetew feychi wedake che küpa wedalkakefilu. Kiñe dungu, tati che nüntukakelu pu pichikeche. Jesus ingkakefi tañi pu disipulo, ka üytukefi “sakin pu yall”. Kafey nüngelu ta Jesus, petu ñi langümngenon, fey feypifi tati pu che: “Fey iñche kintumupeli, elufimün ñi amutuael ti pu che iñche ñi kompañkiyawületew” (Juan 13:33, TNM; 18:7-9). Feymu chawngelmi kam ñukengelmi, llüwatulenge chem weda dungu mu tati Weküfü ñi wedalkayafiel tami pu pichikeche. Kafey ngüfetukeafimi ti kuñiwün dungu ñi mülen (1 Pedro 5:8). * Fantepu mu, müley fill weda dungu ñi aneltumekefiel pu pichikeche ñi küme felen, ñi weniwen Chaw Ngünechen mu ka tañi lif mongen mu.\nJesus ñi femün pu pichikeche mu, ¿chem kimeltukefi tati pu chaw?\n16. Chumngechi Jesus ngülamtufi tañi pu disipulo, ¿chem kimeltukeeyew tati pu chaw?\n16 Feychi pun Jesus petu ñi langümngenon, tañi disipulo yafkawingün ta iney doy küme chengen. Jesus lladküfemlay, welu may kidu ñi feypin ka tañi femün ngülamtufi engün piwkeyen mu (Luka 22:24-27; Juan 13:3-8). Nielmi yall ka ngülamtufilmi, ¿chumngechi inayentuafuymi ta Jesus? Fey llemay, fey engün duamniey tami ngülamtuafiel, welu “fente puwle ñi duamniel” müten ka turpu weda lladkütukelayafimi. Feymu rakiduamnge petu tami dungunon, femngechi tami dungun allfülkalayafuy “kiñe wayki ñi allfün reke” (Jeremías 30:11; Proverbios 12:18). Feymu norümafimi tami pu pichikeche ñi kimtukual tüfachi ngülam ñi kümelkayaetew engün (Efesio 6:4; Ebrew 12:9-11).\nKIÑE INAYENTUFAL TATI PU YALL MU\n17. ¿Chumngelu Jesus elelfi kiñe küme inayentufal tati pu yall?\n17 Tati pu yall, ¿kimürpuafuyngün Jesus ñi femün mu? Fey llemay. Jesus ñi femün pengeli tati pu yall müley ñi allkütuafiel tañi chaw ka ñuke ñi feypin. Jesus feypi: “Iñche feypiken Chaw ñi kimeletewchi dungu müten [...], fey iñche am rumel femkelu kisu ñi ayükeelchi dungu” (Juan 8:28, 29). Jesus allkütufi tañi Wenu Chaw, ka Biblia werküfi tati pu yall ñi allkütuafiel tañi pu chaw ñi feypin (papeltunge Efesio 6:1-3). Jesus kulpakenochi pichi wentrungelu rume, fey allkütufi Jose ka Maria ñi feypin, kulpanchengelu rume engu. Femngechi Jesus kelluntukufi kom tañi pu che ñi ayüwküleal (Luka 2:4, 5, 51, 52).\n18. ¿Chumngelu Jesus allkütufi tañi Wenu Chaw? Ka tati pu yall allkütufilu tañi chaw, ¿iney engün ayüwülkefi?\n18 ¿Chumngechi tati pu yall inayentuafuy ta Jesus ka ayüwülafuy tañi pu chaw? Wüne müley ñi allkütuafiel ñi pu chaw ñi feypin, küdawngefule rume kiñeke mu, Chaw Ngünechen ayükey pu yall ñi femal tüfa (Proverbios 1:8; 6:20). Jesus doy wedake dungu ñi rupan rume, fey allkütukefi tañi Wenu Chaw ñi feypin. Chaw Ngünechen werküfi ta Jesus ñi femal kiñe küdawngechi dungu, Jesus feypieyew: “Chaw, pifulmi kay, montulafen tüfachi fütra kutrankawün mew”. Jesus feypifi ñi Chaw tañi montulaetew, welu Jesus femi Chaw Ngünechen ñi ayükeelchi dungu, fey kimtukunielu am tañi Chaw ñi kimnien chem dungu tañi kümelkaetew (Luka 22:42). Feymu tati pu yall allkütukefilu tañi pu chaw, ayüwülkefi engu ka tañi Wenu Chaw, Jewba (Proverbios 23:22-25). *\nTati wechekeche chaftule kiñe weda dungu, ¿chem müley ñi rakiduamal?\n19. a) Ti Weküfü, ¿chumngechi kintukaduamkefi pu wechekeche ñi femal wedake dungu? b)Pu yall, ¿chumngechi ñi weda femün wedalkayafuy tañi pu chaw?\n19 Ti Weküfü kintukaduamfi ta Jesus, feymew ka femngechi kintukaduamkefi tati pu wechekeche ñi femal wedake dungu (Matew 4:1-10). Rakiduamnge tüfa mew, Satana kimi ñi küdawngen pu wechekeche ñi chaftuafiel tañi pu kompañ ñi dikümtukun. Feymu pu wechekeche müley ñi famentuafiel tati wedake kompañ (1 Korintio 15:33). Kafey Dina ñi nütram, Jakob ñi ñawe, weniyefi tati pu che poyekenolu ta Jewba, feymu tüfa konpuy fentren wedake dungu mu (Génesis 34:1, 2). Feymu eymi weche, kiñe tami pu che kulpale podngechi dungu mu, ¿rakiduamkepeymi may tami pu che ñi kutrankawün mu? (Proverbios 17:21, 25.)\nTAMI PU CHE, ¿CHUMNGECHI AYÜWKÜLEAY?\n20. ¿Chem müley ñi femal kake kiduke tami pu che ñi ayüwküleal?\n20 Rupale wedake dungu tami pu che, welu inaniele Biblia ñi ngülam, doy küdawngelayay ñi küme chaftuafiel tüfa. Fey ñi allkütufiel tüfachi kümeke ngülam müten ayüwküleay taiñ pu che. Feymu llemay, pu füta piwkeyeafimün tamün domo ka füreneafimün, chumngechi Jesus femkefuy tañi trawünche mu. Pu domo fütangelu, eluwnge tami ngünenieetew tami füta ka inayentuafimün tati domo nütramkangelu ti lifru Proverbios 31:10-31. Pu chaw kimeltuafimün tamün pu yall (Proverbios 22:6). Pu ngenruka, “feley ñi kim ngünenieael ñi reñmache” (1 Timotew 3:4, 5; 5:8). Af mew, pu yall allkütukeafimün tamün pu chaw ñi feypin (Kolosense 3:20). Kom tami pu che kulpanchengey, ka welulkakeyngün. Feymu llemay ta ñom piwke mu, “füreneen wiñoduamtuen” pikeaiñ.\n21. ¿Chem mongen nieaiñ küpalechi antü mu, ka chumngechi fachantü nieafuiñ kiñe ayüwün-ngechi reñmawen?\n21 Rüfkünu may, Biblia mu müley fentren falin-ngechi ngülam tati pu reñmawen mu. Kafey Biblia feypi Chaw Ngünechen ñi we Mapu ka ti küme mülewe, apoleay Jewba tañi ayüwkülechi pu che (Apokalipsi 21:3, 4). ¡Afmatufali tati küme mongen ñi küpan! Welu fachantü inanieliyiñ Chaw Ngünechen ñi kümeke ngülam Biblia mu ñi elkünuel, ayüwün-ngechi reñmawen nieafuiñ.\n^ parr. 15 Peaymi 32 chillkatun mu, ti lifru Aprendamos del Gran Maestro pingelu, dewmakelu pu Dungukelu Iney Ngen Jewba, wüli ngülam ñi kuñiwtukuafiel pu pichikeche.\n^ parr. 18 Kiñe yall femlayafuy tañi chaw ñi feypin, feypingele ñi femal kiñe dungu chaftukelu Jewba ñi ley dungu (Hecho 5:29).\nTi füta müley ñi piwkeyeafiel tañi domo, chumngechi kidutu ta piwkeyewkay reke (Efesio 5:25-29).\nTi domo fütangelu müley ñi piwkeyeafiel tañi pu che ka yamnieafiel tañi füta (Tito 2:4, 5).\nPu chaw müley ñi piwkeyeafiel, kimeltuafiel ka kuñiwtukuafiel tañi pu yall (Deuteronomio 6:4-9).\nPu yall müley ñi allkütuafiel tañi pu chaw ñi feypin (Efesio 6:1-3).\nKimaymi chumngechi tüfachi dungu kelluaymu tami fülkonal Chaw Ngünechen mu ka tami reñmawen mew.


¿Kelluafenew tati Biblia?\nPAPELTUAFUYMI abjasio abui abé acholi afrikáans albanés alemán altaico aluro armenio armenio occidental asamés atié aymara azerí azerí (alfabeto cirílico) bajo alemán bambara bashkir bassa de camerún batak (simalungun) batako karo batako toba baulé becol bengalí bete biak birmano bislama boulou búlgaro cabilé caboverdiano camboyano catalán cebuano chabacano checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuukés chuvash cibemba cinamwanga cingalés citonga congo coreano criollo de las seychelles criollo haitiano criollo inglés de Belice criollo mauriciano criollo portugués croata damara dangme danés dayaco engayú dehu digor diula edo efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon francés ga gallego galés garífuna georgiano gokana griego groenlandés guaraní guerzé gueré gujarati gun hausa hebreo herero hiligaynon hindi hiri motu hmong (blanco) holandés huichol húngaro iban ibanag ibinda ibo ilocano indonesio inglés irlandés isoko italiano japonés javanés kabardin-cherkess kabiye kachin kamba kannada kaonde kayin sgaw kazajo kazajo (alfabeto árabe) kekchí khana kikongo kikuyu kiluba kimbundu kiniaruanda kipende kirguís kiribatiano kirundi kisi kisonge konkani (alfabeto latino) kosreano krío kurdo kurdo kurmanyí del Cáucaso kwangalí kwanyama lamba lao lengua de señas argentina lengua de señas boliviana lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas australiano lenguaje de señas británico lenguaje de señas coreano lenguaje de señas cubano lenguaje de señas de quebec lenguaje de señas filipino lenguaje de señas finlandés lenguaje de señas húngaro lenguaje de señas italiano lenguaje de señas japonés lenguaje de señas paraguayo lenguaje de señas peruano lenguaje de señas polaco lenguaje de señas ruso lenguaje de señas sudafricano lenguaje de señas vietnamita lenguaje de señas zimbabuense lenie letón lhukonzo lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungun maratí marshalés maya mazateco de Huautla mixe del norte mixteco de guerrero mizo mongol more mískito navajo nepalés ngäbere (o guaymí) nias noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela otomí palauano pangasinán panjabí panjabí (escritura nasta’liq) papiamento de aruba papiamento de curazao persa pidgin camerunés pidgin de las islas salomón pidgin nigeriano polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quiché romaní de Macedonia (alfabeto cirílico) romaní de macedonia romaní del sur de Grecia rotumano rumano runyankore ruso rutoro samoano sango sanguir sena sena senga (zambia) serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tandroy tankarana tayik telugu tetun dili tivo tlapaneco tojolabal tongano toraja totonaco tseltal tshiluba tsonga tsotsil turco turcomano tuvaluano twi tártaro ucraniano udmurto uhobo uigur (alfabeto cirílico) umbundú urdu uruund uzbeko uzbeko (alfabeto latino) valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yacouba yoruba zandé zapoteco de lachiguiri zapoteco del istmo zulú árabe ñanya ñemba\nTati Biblia feypiley: “Kom tati wirikonkülechi dungu ti Wirin Chillka mew wiringey Ngünechen tañi adkünuel”, Chaw Ngünechen dewmafilu am ti Biblia (2 Timotew 3:16). Rüfngele tüfa, fey tati Biblia ngüyulaeymu tami duamnieel mew.\nRakiduamnge tüfachi rupan dungu: Jose amuley ñi auto mu kiñe lof püle tañi kimnofiel. Ngüneduamlu tati rüpü ñi üy ka tati ruka, kimi ñi ñiwiyawkülen. Amuy kiñe rüpü mu ñi kon-noafel.\nEymi ñiwiyawülmi Jose reke, ¿chumafuymi?\nFillke dungu femafuymi:\nFeypiafuymi kiñe che tami ngüyulaetew chew tami küpa amual.\nNgüneduamafuymi kiñe mapa kam kiñe GPS.\nAmuleafuymi müten tami puwal tati rüpü mu tami kintuyawfiel.\nTati 3 dungu, fey tati doy weda dungu tami femafel.\nTati 2 dungu doy kümey ti wünen dungu mu: tami kuwü mu nieafuymi ti mapa kam ti GPS, fey ngüyulaeymu ti rüpü mu.\nKa femngechi kelluafeymu ti Biblia.\nTüfa ti lifru ñi doy kimniengekeel, fey tüfa:\nNgüyulaeymu rupalmi wedake dungu mu.\nKelluaeymu tami doy küme kimuwal ka tami doy küme chengeal.\nKimeltuaeymu chumngechi doy küme yenieal tami mongen.\nWIÑOLDUNGUN FALINKE RAMTUN MU\nKim dungulu müten, iñchiñ ramtuwkeiñ:\n¿Chumngelu am kallfüley chi wenu?\n¿Chumngelu am ta fente wilüfi tati wangülen?\nFey wüla femkeiñ fillke ramtun ti mongen mew:\n¿Chumngelu am ta rupakeiñ wedake dungu mu?\n¿Chumngelu am lakeiñ?\n¿Kimkefuymi tati Biblia ñi wiñoldunguel tüfachi ramtun?\nFentren che feypikey Biblia mew “re epew müten müley”, kam “rume kuyfi tuwün-ngey”, kam “pepi kimfal-lay” pikeyngün. Welu, ¿rüf felepey may? ¿Rüfngepey may ñi dunguken ti pu che Biblia ñi feypin mu? ¿Rüf kimniepefingün may?\nKiñe dungu: pu che trokiwkey Biblia ñi feypin mew Ngünechen ngüneniefi tüfachi Mapu. Welu, ¿chumngechi femafuy tüfa? ¡Tüfachi Mapu mu kom wedalkaley! Wall püle müley eyütun ka kutrankawün, kutran ka lan dungu, filla dungu ka apümkan. ¿Femngechi femkünupey may kiñe poyen-ngechi Ngünechen?\n¿Küpa kimimi iney ñi ngünenieel ti Mapu? Afmatuafuymi Biblia ñi feypilen mu.\nNgüneduampelaymi kom tati ngülam mülelu tüfachi papel mu ñi tuwün Biblia mu. Tati pu Dungukelu Iney Ngen Jewba kimkeiñ Biblia ñi manelfalngen taiñ ngüyulaetew, tüfa wirintukungelu am “Ngünechen tañi adkünuel ka ñi piel mew, feymew rume kümey ñi kimeltulngeael ta che ka ñi ngülamtungeael ti welulkawkülelu, ka yafülngeael ka ñi kimelngeael ta che” (2 Timotew 3:16, 17). Allmalltuaymi tami küme kimnieafiel tüfachi lifru kuyfi wirintukungelu, welu fantepu mu taiñ kimeltukeetew.\nPeafuymi ti video ¿Chumngelu am müley tami chillkatual ta Biblia? amunge ta jw.org.\nWerkülelngeal Werkülelngeal ¿Kelluafenew tati Biblia?\nWerkülelngeal Werkülelngeal Pu wechekeche ñi 10 ramtun tañi wiñoldungungeal\nTati Biblia Ngünechen mu küpalu (Trokiñ 1)\nTati Biblia Ngünechen mu küpalu (Trokiñ 2)


Ngünechen ñi Küme Dungu Romanu 7\n1 Pu peñi ka lamngen, eymün ta kimniefimün tati ley dungu, ka kimnieymün tati ley dungu ñi nien pepiluwün kiñe che mew petu ñi mongelen. 2 Kiñe adkünu dungu feypiwayiñ. Tati fütangechi domo feley tañi müngeltunieafiel tañi füta, petu mongelele, tati ley dungu ñi duam. Welu lale wüla tañi füta, tati domo lifrelewetuay tati ley dungu mew. 3 Fey ta kisu trawülele kangelu wentru engu petu ñi mongelen tañi füta, fey kisu ta ñiwafengey, welu dew lale tañi füta, feychi domo ta lifrelewetuay tati ley dungu mew, fey ñiwalayay tunte kureyewtuafuy ta kangelu wentru engu rume.\n4 Ka femngechi dungu feley eymün mew, iñche ñi pu peñi ka lamngen. Feychi lalu ta Cristo, eymün ka femngechi laymün reke ta Moyse ñi ley dungu mew, tamün koneltutuael kangelu füta mew reke. Fey Cristo, Ngünechen tañi wiñomongeltuel, ngenngetuy ta eymün mew, famngechi taiñ nietuael lif mongen Ngünechen mew. 5 Feychi petu ngünenieetew iñchiñ ta yafkan, ta Moyse ñi ley dungu trepeleiñmew reke iñchiñ taiñ femael tati wesake wimtun dungu, fey tüfachi wesake dungu yeeiñmew ta lan dungu mew. 6 Tati ley dungu ñi pepiluwün ngüneniekefeiñmew, welu fewla laiñ reke tati ley dungu mew. Femngechi ta lifrelewetuiñ taiñ poyeafiel ta Ngünechen taiñ we mongen mew ngünenieetew tati Lif Küme Püllü.\n7 ¿Fey tüfachi dungu mew feypiaiñ am tati ley dungu ñi duam ta yafkafengeiñ? ¡Femlay llemay! Welu mülenofule ta ley dungu, iñche kimlayafun ñi chumngen tati yafkan. Chumkawnorume kimlayafun ñi chumngen tati diñmangen tati ley dungu ta feypinofule: “Diñmatukilnge.”* Exodo 20.17; Deuteronomio 5.21. 8 Welu tati yafkan allmalltuy ta tüfachi dungu mew, fey kisutu kellueyew reke tati werkün dungu, fey trepelu reke femi iñche mew itrofill wesake diñmatun dungu. Fey petu ngenolu ta ley dungu, tati yafkan ta kiñe la reke feley. 9 Kuyfi mew mongelekefun fey ñi kimnofiel ta ley dungu, welu kimelngelu ñi chem pilen ti ley dungu, weftuy reke tati yafkan, fey iñche lan reke 10-11 tati yafkan am allmalltulu tati ley dungu. Tañi eluafetew mongen, fey ngünenkaenew ka eluenew ñi layael. 12 Feymew tati ley dungu nor dungungey, ka tati werkün dungu nor dungu ka küme dungu.\n13 Welu tati ley dungu rüf kümele, ¿chumngelu am eluenew ñi layael? ¡Femlaenew llemay! Welu tati yafkan allmalltuy tati nor dungu femngechi rüf dungu mew ñi kimngeael tañi yafkanngen, fey eluenew tañi layael. Fey famngechi, tati werkün dungu mew, kimfali ñi rume wesa dungungen tati yafkan.\n14 Kimnieiñ tati ley dungu ta Ngünechen ñi wülkünuelchi dungu, welu iñche tañi mapu tuwünngechi mongen mew püresukona reke felen tati yafkan mew. 15 Küme kimnielan chumngelu ñi femken. Iñche ñi ayüelchi dungu femkelan, ka tüfeychi dungu tañi üdekeel, feychi dungu ta femken. 16 Welu femli tañi ayükenoelchi dungu, kimfali tüfeychi ley dungu tañi kümen. 17 Fey iñche ayütukelafun tañi femael ti wesake dungu, welu may tati yafkan yafkafeche reke mülelu iñche mew. 18 Iñche küme kimnien ñi pepi femkenon nor dungu, iñche mew am ngenolu chem küme dungu no rume. Tunte ayülefun rume tañi femael kümeke dungu, welu yafüngelan ñi femael ti küme dungu. 19 Femkelan tati kümeke dungu tañi küpa femkefel, fey femken ti wesake dungu tañi küpa femkenoel. 20 Fey femli iñche tañi ayükenoelchi dungu, fey tati yafkan may mülelu iñche mew ngünekeenew ñi femael wesake dungu.\n21 Fey ngüneduamuwken tañi ayüniefel ñi femael ta kümeke dungu, welu tati wesake dungu elukelaenew ñi femael tati küme dungu. 22 Iñche tañi piwke mew ayükefiñ Ngünechen tañi ley dungu, 23 welu ngüneduamken ta iñche mew ñi mülen kiñeke dungu tañi katrülkakeetew ñi femael ta nor dungu. Fey tüfa tati yafkan mülelu iñche mew ka femngechi tañi püresunieetew.\n24 ¡Awüngen may ta iñche! ¿Iney am montulaenew tati lan dungu ñi pepiluwün mew mülelu iñche mew? 25 Ngünechen müten, fey kisu ta mañumtukefiñ, tañi montulaetew ta Ñidol Jesucristo mew. Fey iñche tañi rakiduam mew ayülefun ñi poyeafiel Ngünechen tañi ley dungu, welu tati yafkan ñi pepiluwün mew püresukona reke felen.\n*7:7 Exodo 20.17; Deuteronomio 5.21.


Luka 18 ARNNT - Jesus nütramelfi ñi pu disipulu kiñe - Bible Search\nTati adkünu dungu kiñe lantu domo ti kues engu\n1Jesus nütramelfi ñi pu disipulu kiñe adkünu dungu femngechi tañi kimeltuafiel engün fill antü ñi ngillatuleael, ka ñi afeltukunoael. 2Fey feypifi: “Mülekefuy kiñe waria mew kiñe kues ekunienofulu ta Ngünechen ka yamkenofilu rume ti pu che. 3Ka feytichi waria mew mülekefuy ta kiñe lantu domo. Fey tüfa nierkefuy kiñe pleytu dungu, fey amukerkey ti kues mew tañi ‘kelluen’ pimeafiel fey ñi küme eleltuaetew ñi dungu tañi kayñe mew. 4Rume fentre rupachi ti kues pikelafuy ñi llowaetew, fey fentren mew wüla rakiduami: ‘tunte ekunielafiñ rume ta Ngünechen ka yamkelafiñ rume ta pu che. 5Welu femkellefuli rume, tüfachi lantu domo fill antü reke küpatumekekeenew, iñche ta ingkayafiñ, fey tañi küpatumekenoaetew ka tañi lladkülkanoaetew.’ ”\n6Feymew Ñidol ka feypi: “Tüfa ñi feypin tati wesa kues. 7Fey tüfa ñi femürken tati ¿Ngünechen may ingkapelayafuy ñi pu dullinieel, tüfey engün tati ngillatulekelu kisu mew antü ka pun? ¿Elupeafuy may ñi üngümküleael? 8Iñche feypiwayiñ pürümkachi ingkayafi fey ñi üngümkülenoael. Welu feychi küpatuale ti Wentrukünuwpalu ¿pepapeay may ñi mülen mupiltun ta mapu mew?”\nKiñe farisew ka ti wentru kofrakelu impuestu\n9Jesus nütramkalelfi tüfachi kangelu adkünu dungu fey kiñekentu doy küme piwkengelu trokiwkülekelu am, fey illamtuniekefi kakelu pu che: 10“Epu wentru amuy ti ngillatuwe ruka mew ñi ngillatumeael, kiñe farisew ürke, fey kangelu kiñe kofrakelu impuestu Romangealu. 11Fey ti farisew, witralepuy ka famngechi ngillatupuy: ‘Ngünechen mañumkeeyu, iñche ta kakelu che reke ñi femngenon mew. Tüfa engün weñefengey ka ñiwaldomokeyngün. Ka tüfachi kofrakelu ta impuestu reke ta femngelan rume. 12Iñche ikelan epu antü semana mew ka elukeeyu kiñe trokiñ mari puwlu kom tañi wewkeelchi chemkün mew.’\n13“Welu ti kofrakelu ta impuestu mülewey pichi alü kamapu, newe pürapaduamlay rume tañi lelipürayael, ka femngechi wülelkamekey ñi rüku fente ñi weñangkün. Ka feypimekey: ‘¡Ngünechen kutranpiwkeen may, yafkafengen ta iñche!’\n14“Iñche ta feypiwayiñ tüfachi kofrakelu ta impuestu, wiñotulu ñi ruka mew, dew wiñoduamatueyew yafkan mew ta Ngünechen, welu ti farisew wiñoduamangelay ñi yafkan mew. Femngechi tati re kisutu mallmakawlu, rume illamkangeay, welu tati kisutu illamuwkülelu, fey ta rume sakinngeay.”\nJesus piwkeyeniefi tati pichikeche\n(Matew 19.13-15; Marku 10.13-16)\n15Ka femngechi puwülelngey pichikeche ta Jesus, tañi fampuwülael ñi kuwü ta kisu engün mew, welu ti pu disipulu, pefilu ti pichikeche, eluwi ñi katrütuafiel tati yeniefilu ti pichikeche. 16Feymew Jesus mütrümfi ka feypifi ñi pu disipulu:\n—Elufimün ñi küpayael iñche mew ti pichikeche, fey katrütukefilmün. Ngünechen ñi ülmen mülewe mew am koneltulelu tati pichikeche reke femngelu. 17Rüf dungu mew feypiwayiñ tati che kiñe pichiche reke llownofilu Ngünechen ñi longko ülmenngen, konpulayay ta Ngünechen ñi mülewe mew.\nKiñe riku wentru petu dungulu Jesus engu\n(Matew 19.16-30; Marku 10.17-31)\n18Fey kiñe ti pu longkolelu ramtufi ta Jesus:\n—Lif mongen kimeltufe, ¿chumafun chey tañi nieael ti rumel mongen?\n19Fey llowdungueyew ta Jesus:\n—¿Chumngelu anta Lif mongen kimeltufe pien? Ti lif mongenngelu kiñeley müten: Ngünechen tatey. 20Dew kimnieymi ta werkün dungu: ‘Ñiwaldomokilnge, langümkilnge, weñekilnge, koylatukilnge femngechi tami wesalkanoafiel ta iney no rume, ka yamfinge tami chaw ka tami ñuke.’+\n21Fey ti wentru feypi:\n—Kom tüfachi dungu femken iñche weche wentrungelu müten.\n22Fey Jesus, allkülu tüfachi dungu, feypifi ti wentru:\n—Kiñe dungu petu müley tami femael: fendenge kom tami nieelchi chemkün, ka eluafimi tati pu nienolu chem no rume. Femngechi nieaymi fentren chemkün wenu mapu. Fey küpange ka inaen.\n23Welu ti wentru allkülu tüfachi dungu, rume weñangküduami, kisu am rume rikulelu.\n24Fey Jesus ngüneduamfilu ñi weñangkün, feypi:\n—¡Rume küdawngey ñi konael tati pu rikungelu Ngünechen ñi ülmen mülewe mew! 25Doy küdawngelay ta kiñe kamellu ñi rumeael ti longko akucha mew, fey kiñe riku ñi konael Ngünechen ñi ülmen mülewe mew.\n26Fey ti pu che, allkülu Jesus ñi femngechi feypin, ramtuy engün:\n—Feymew ¿iney anta pepi montuafuy?\n27Fey Jesus llowdungufi ti pu che:\n28Fey feypieyew ta Pedro:\n—Ñidol, iñchiñ ta elkünuiñ kom taiñ niefel ruka mew, fey inawiyiñ.\n29Fey Jesus llowdunguy:\n—Rüf dungu feypiwayiñ iney rume, Ngünechen ñi ülmen mülewe ñi duam, elkünule ñi ruka, kam ñi kure, ñi pu peñi, ñi chaw kam tañi fotüm, 30feley tañi doy fentren llowtuael ñi duamtuel tüfachi mapu mew, fey ti kangelu we mületuachi mapu mew, lloway tati rumel mongen.\nJesus küla rupa dewma nütramkay ñi layael\n(Matew 20.17-19; Marku 10.32-34)\n31Jesus wichu mütrümfi ñi mari epu disipulu, feymew feypifi: “Fewla amuaiñ ta Jerusalen, femngechi ta kom mupituay ñi wirintukuel tati pu pelon wentru, tati Wentrukünuwpalu ñi chumlerpuael. 32Fey kisu ta wültukungeay tati pu katripanche mew, ka ayetukangeay, lukatukangeay ka tofkütukangeay. 33Wimakangeay ka langümngeay, welu küla antüalu mew wiñomongetuay.”\n34Welu Jesus ñi pu disipulu pichi no rume longkontukulay tañi feypingeelchi dungu, fey elungenolu am ñi kimael engün ti dungu, feymew kisu engün pepi longkontukulay tüfachi dungu.\nJesus tremolfi kiñe trawma mülelu Jeriko waria püle\n(Matew 20.29-34; Marku 10.46-52)\n35Feychi mülepulu Jesus Jeriko ñi inafül püle, kiñe trawma mülerkey ina rüpü petu ngillatulu limona. 36Allkülu ñi rupan fentren che, ramtuy chem dungu ñi mülen. 37Feymew feypingey ñi petu rupan tüye püle Jesus Nasaret tuwlu. 38Fey ti trawma wirarüy:\n—¡Jesus, David ñi reñma mew tripachi Dullin Yomelche, kutranpiwkeyeen ta iñche!\n39Feytichi pu che wüne amulelu katrütudungueyew tañi wirarkümekenoael, welu kisu doyelchi wirarüy.\n—¡David ñi reñma mew tripachi Dullin Yomelche, kutranpiwkeyeen ta iñche!\n40Feymew Jesus witralewey ka werküy ñi küpalngeael, feymew fülpalu kisu mew, Jesus ramtufi ti wentru:\n41—¿Chem anta ayüleymi tami fürenengeael?\nFey ti trawma llowdunguy:\n—Ñidol, iñche ayülefun tañi pelotuael.\n42Feymew Jesus feypifi ti trawma:\n—¡Wiñome pelotunge! Eymi tami maneluwün mew ta iñche mew, tremolngetuymi.\n43Feychi lelen mew müten ti trawma pelotuy, fey inaniefi ta Jesus ka püramyeniefi ta Ngünechen. Fey kom ti pu che pefilu ñi rupan tüfachi dungu, ka femngechi püramyefingün ta Ngünechen.


Alofpe taiñ pelon ñi püramyeafiel ta Jewba | Ñi chillkatungeal\nPAPELTUAFUYMI acholi aucano batak (simalungun) batako karo batako toba baulé biak bislama changana (mozambique) chin haka chokue chopi chuabo chuukés criollo de las seychelles criollo mauriciano dayaco engayú dehu endáu galés gitonga groenlandés hmong (blanco) inglés javanés kachin kayin sgaw kazajo kikongo kimbundu kisi krío lao lhukonzo lomue macua maltés mapudungun mizo nias niueano nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano umbundú urdu uruund wallisiano wayuunaiki xitshwa ñemba\n“Eymün tamün pelon feley ñi alofael ta kom che mew, feymew [...] püramyeafi engün ta wenu mapu mülechi Ngünechen” (MATEW 5:16).\nÜLKANTUN: 77 KA 59\nTaiñ amuldungun mu püramyekefiyiñ ta Jewba, welu ¿ka chem dungu mew?\nTaiñ kiñewkülen, ¿chumngechi kelluafuy ta kakelu ñi kimafiel ta Jewba?\n¿Chumngelu müna duamfali taiñ trepeluwküleal?\n1. ¿Chem ayüwülkeeiñmew?\nIÑCHIÑ, Jewba ñi pu chengen, müna ayüwülkeeiñmew ngüneduamkefiel chumngechi ñi alofken taiñ pelon. Ti rupachi tripantu, kimeltulelfiyiñ Biblia ta doy 10.000.000 che. Kafey, fentren millon che amuyngün ti Trawün Jesus tañi lan ñi akordangeal, fey kimürpuyngün fente taiñ piwkeyeetew Chaw Dios wül-lu tañi Fotüm taiñ montulaetew (1 Juan 4:9).\n2, 3. 1) ¿Chem dungu katrütukelaeiñmew taiñ alofal “wangülen reke”? 2) ¿Chem inaduamaiñ tüfachi chillkatun mu?\n2 Jewba ñi pu chengen fentren kewün dungu nieiñ, welu tüfa katrütukelaeiñmu taiñ püramyeafiel ta Jewba kiñewkülen mu (Apokalipsi 7:9). Kakerumele taiñ kewün ka chem tuwün nieliyiñ rume, kom iñchiñ alofküleafuiñ “wangülen reke tati dumiñkülechi mapu mew” (Filipense 2:15).\n3 Taiñ amuldungun, taiñ kiñewkülen ka taiñ trepeluwkülen mu, püramyengey ta Jewba. Fey, ¿chumafuiñ ñi alofal reke taiñ pelon tüfachi dungu mew? (Papeltunge Matew 5:14-16).\nKELLUAFIYIÑ TA KAKELU ÑI POYEAFIEL TA JEWBA\n4, 5. 1) Taiñ amuldungun mu püramyekefiyiñ ta Jewba, welu ¿ka chem dungu mew? 2) Piwkeyechefengeliyiñ, ¿chum tripayafuy tüfa? (Inaduamnge ti adentun ellaka mu mülelu).\n4 Ñi alofal reke taiñ pelon, müna falin-ngey taiñ amuldungual ka taiñ kelluafiel pu che ñi disipulungerpual (Matew 28:19, 20). Tüfachi chillka gringudungun mew 1925 tripantu mu, entuy kiñe trokiñ “Pelon alofkülelu dumiñ mew” feypilelu, tüfa pengeli iney no rume ñi nor piwkeyenoafiel ta Chaw Dios, “eluwnole ñi alofal reke tañi pelon” tati afaelchi antü mew. Fey feypi: “Ñi femal tüfa, müley ñi amuldungulelafiel tati kümeke dungu kom pu che, ka inayal tañi mongen mu Jewba ñi werkün dungu” (The Watch Tower, 1 junio, 1925). Feley, taiñ amuldungun mu püramyekefiyiñ ta Jewba, welu ka femngechi taiñ femken mu. Fentren che ngüneduamkey taiñ chumken amuldunguyawlu iñchiñ. Fey, ayeleliyiñ ka piwkeyen mu chalifiliyiñ pu che, tüfa engün küme rakiduamay iñchiñ mew ka taiñ poyekefielchi Chaw Ngünechen.\n5 Jesus feypifi tañi pu inanieetew: “Konpulmün tati ruka mew, chalipuafimün kom che mülelu feychi ruka mew” (Matew 10:12). Chew ñi amuldunguyawkefel Jesus, pu che wimtulefuy ñi llowafiel kimnoelchi che. Welu femngechi felelay chi chew taiñ amuken. Fentren che ayükelay ñi küpayal tañi ruka mew kimnoelchi che. Welu, piwkeyechefengeliyiñ ka weniyefalngeliyiñ, pu che küme duamküleafuy. Ka femngechi, amuldunguliyiñ chew ñi rupaken alünke che, ka müleliyiñ chew ñi pengelngekem lifru, ayeleafuiñ ñi chaliafiel pu che, fey küme peaeiñmew engün, ¿feley no am? Ka entuafuyngün chi kiñe papil, kam eluwafuy taiñ nütramkayafiel.\n6. Kiñe kurewen, ¿chem femkey ñi amuldungual?\n6 Inglaterra mu, kiñe kurewen füchalelu pepi amuldungukelay fill ruka püle, fente ñi kutrankülen engu. Welu pülleleyngu kiñe kolegio mu, feymu ñi ruka mew, itrotripa elkünukeyngu kiñe mesa nielu fillke papil ñi ngüneduamal pu chaw ka ñuke yemekefilu tañi pu pichikeche. Kiñeke entuyngün tati epu lifru Los jóvenes preguntan ka kiñeke papil. Kiñe lamngen wünelekelu amuldungun mew kiñewkey tüfachi kurewen engu. Pu chaw ka ñuke ngüneduamkey ñi piwkeyechefengen feychi lamngen, ka ñi küpa kellucheken ti kurewen. Feymu kiñe chaw eluwi ñi kimeltungeal Biblia.\n7. ¿Chumngechi kelluafuiñ pu che akulu taiñ trokiñ mapu mew?\n7 Famülke mu, fentren che lefmawi ñi ruka mew mülen mu weychan kam kayñetuwün, fey akukeyngün taiñ trokiñ mapu mew. ¿Chumngechi kelluafuiñ engün ñi kimafiel ta Jewba? Wüne, kimürpuafuiñ chumngechi pentukuafiel kidu ñi kewün mew. Kafey, ngüneduamafuiñ JW Language taiñ kimürpual kiñeke küdawngenochi nütram, fey pu che küpa nütramkayaeiñmew. Fey wüla, pengelelafuiñ kiñeke video kam papil mülelu jw.org mu kidu engün ñi kewün mew (Deuteronomio 10:19).\n8. Ti trawün Taiñ Mongen ka Taiñ Amuldungukeel, ¿chumngechi kellukeeiñmu?\n8 Taiñ kelluaetew ñi küme tripayal amuldungun mew, Jewba elueiñmew ti trawün Taiñ Mongen ka Taiñ Amuldungukeel. Tüfa küme pepikakeeiñmu taiñ wiñopetuafiel pu che ka kimeltulelafiel Biblia.\n9. Pu chaw ka ñuke, ¿chumngechi kelluafuyngün tañi pu yall ñi entual tañi feypin trawün mu?\n9 Pu we akuchi che taiñ trawün mew, afmatulewey ñi allkütufiel pu pichikeche wiñoldungulu. Feymu, pu chaw ka ñuke kimeltulelafuyngün tañi pu yall piwke mu ñi entual tañi feypin kidu ñi dungun mew. Allkütufiel mu ñi femngechi wiñoldunguken pu pichikeche, kiñeke che “tüfa ti rüf religion” pikey (1 Korintio 14:25).\nYAFÜLUWAIÑ TAIÑ KIÑEWKÜLEAL\n10. Fill semana elantükünuliyiñ taiñ Poyeafiel ta Ngünechen Reñmawen mu, ¿chumngechi kelluaeiñmu taiñ kiñewküleal?\n10 Yafüluwliyiñ ñi kiñewküleal taiñ reñmawen, fey püramyeafiyiñ ta Jewba. Kiñe dungu, müna falin-ngey pu ngen reñma ñi elantükünual fill semana tañi Poyeafiel ta Ngünechen Reñmawen mu. Fentren reñma trür pekey JW Broadcasting, fey ngüneduamkeyngün falinke kimeltun ñi entungeel. Kafey, müna fali taiñ longkontukual ñi kakerumen tañi duamnieel pu pichikeche ka pu wechekeche. Feymu, duamfali taiñ kelluafiel kiduke taiñ pu che chumngechi ñi duamnieel engün (Salmo 148:12, 13).\nKümey taiñ doy küme kimafiel taiñ pu peñi ka lamngen füchalelu. (Inaduamnge parrafo 11).\n11. ¿Chem femafuiñ ñi kiñewküleal ti trawünche?\n11 Kom kelluafuiñ ñi kiñewküleal ti trawünche. Eymi weche weniyeafuymi pu peñi ka lamngen füchalelu. Ramtuafuymi chem tañi kellueyew engün ñi poyeafiel ta Jewba alün tripantu mew. Kidu engün kimeltuafeymu falinke dungu. Femngechi, ¡welukonke yafültukuwaymün! Kafey, kom iñchiñ küme llowafuiñ pu we akulu taiñ trawün mew, fey ayelen feypiafuiñ “mari mari”, kelluafuiñ ñi kintual chew anüleal kam kimelafiyiñ kakelu che. Femngechi küme duamküleayngün llemay.\n12. ¿Ka chem femafuiñ ñi kiñewküleal taiñ trawünche?\n12 Adkünulmi ti amuldungual chi trawün, kelluafuymi pu füchalelu ñi alofal reke tañi pelon engün. ¿Chumngechi? Werküfinge ñi amuldungual engün chew ñi pepilkeel. Kafey, adkünuafuymi ñi mür amual kiñe weche kam üllcha engu. Pu füchalelu ka pu kutrankülelu weda duamnagkeyngün ñi müte amuldungukenon, welu doy küme duamküleafuy ngüneduamle tami küpa kellukefiel engün. Feymu piwkeyechefengelmi, kelluafuymi kom pu peñi ka lamngen ñi amuldungual ayüwün mu, füchakeche ka wechekeche, tunten tripantu yeniele rume ti rüf dungu mew (Levítico 19:32).\n13. ¿Chumngechi kom iñchiñ kelluafuiñ ñi kiñewküleal taiñ trawünche?\n13 Biblia feypi: “¡Ngüneduamaymün! ¡Müna kümey ka ayüfalngey pu peñi ka lamngen ñi kiñentrür müleal! Tati küme aseyte reke feley wütrungelu longko mu, tüfa wütrunagkey payun mew, Aaron ñi payun, ka wütrunagkey pel takun mew” (Salmo 133:1, 2). Feychi sakin aseyte küme nümükefuy ka füshkümkefuy pu che. Feymu tati wirintukulu feychi salmo feypi sakin aseyte reke ñi felen tañi kiñewkülen pu israelche poyekefilu ta Jewba, feymu müna ayüwkülefuyngün. Ka femngechi, piwkeyechefengeliyiñ, füshküduamelafiyiñ taiñ pu peñi ka lamngen, fey ti trawünche doy kiñewküleay. Feymu, ¿chem femafuymi tami doy kimafiel tami pu peñi ka lamngen? (1 Pedro 2:17).\n14. ¿Chumngechi eluwafuymi ñi alofal tami pelon chew tami mülen?\n14 Chew rume mülelmi, eluwafuymi ñi alofal tami pelon. ¿Chumngechi? Piwkeyechefengeaymi, femngechi tami pu karukatu ayüafuy chi ñi doy kimafiel ta Jewba. Feymu ramtuwnge: “Tañi pu karukatu, ¿chumngentukeenew? Tañi ruka, ¿lifküley ka küme adkünuley? Tüfa, ¿kellukey ñi küme adküleal tañi lof? ¿Eluwken ñi kelluafiel tañi pu karukatu?”. Nütramkafilmi kiñe peñi kam lamngen eymu, ramtuafuymi: “Tami piwkeyechefengen ka küme femken mu, ¿doy küme llowkeeymu tami pu reñma, karukatu, pu kompañ küdaw mu kam kolegio mew?” (Efesio 5:9).\n15. ¿Chumngelu duamfali taiñ trepeluwküleal?\n15 Küpa fentekünunoliyiñ ñi alofal taiñ pelon, duamfali taiñ trepeluwküleal, epe puwkülelu am ñi afal ta antü. Fentren rupa, Jesus feypifi tañi pu inanieetew: “Trepeluwkülemün reke ta eymün” (Matew 24:42; 25:13; 26:41). Welu, “küpayaluley ti fütra kutrankawün” feypiliyiñ, trepeluwkülelayafuiñ taiñ amuldunguafiel kom pu che (Matew 24:21). Fey newe aloflayafuy taiñ pelon, ka chongnagafuy kütu.\n16, 17. ¿Chem femafuiñ taiñ trepeluwküleal?\n16 Doyelkülerpule ti dungu Mapu mu, doy duamfalngeay taiñ trepeluwküleal. Küme kimnieiñ Jewba ñi apümkayafiel ti wedake dungu puwchi antü mew (Matew 24:42-44). Welu, petu ñi akunon feychi antü, duamfali taiñ ñochi piwkengeal ka trepeluwküleal. Feymu fill antü papeltuafiyiñ Biblia, ka rumel ngillatulekeafiyiñ ta Jewba (1 Pedro 4:7). Ngüneduamaiñ ñi femken fillke peñi ka lamngen poyekefilu ta Jewba fentren tripantu mew. Papeltuafuymi kiñe peñi ñi mongen nütramkangelu ti trokiñ “Kom elkünun ñi inayafiel tañi Ñidol Jesus”, mülelu Ti Werken diciembre küyen 2017 mu, pagina 27-30.\n17 Rumel küdawülnieafiyiñ ta Jewba, kümelkayafiyiñ ta kakelu, ka küme rupaleaiñ taiñ pu peñi ka lamngen engün. Femngechi ayüwküleaiñ ka tuntelewenolu ñi küpayal Jewba ñi antü trokiafiyiñ (Efesio 5:16). Rupachi pataka tripantu, taiñ pu peñi ka lamngen femingün fentren dungu ñi poyeafiel ta Jewba. Ka famülke mu, doy küdawülmekefiyiñ ta Jewba. Chaw Dios ñi kellun mu, wechurpumekeiñ fillke dungu turpu taiñ rakiduamnoel ñi femafel fantepu mu. Feley llemay, ¡fente küme alofküley taiñ pelon!\nPepaeliyiñmew pu longkolelu, eluwaiñ taiñ llowal Jewba mu küpachi kimün. (Inaduamnge parrafo 18 ka 19).\n18, 19. ¿Chumngechi kelluafeiñmu pu longkolelu ñi poyeafiel ta Jewba ayüwün mu? Feypinge kiñe kurewen ñi rupan.\n18 Fillke rupa welulkawkefuliyiñ rume, Jewba llowkeeiñmew taiñ poyeafiel. Taiñ kelluaetew, elukeeiñmew pu longkolelu, tüfa engün yewün reke feley (papeltunge Efesio 4:11, 12). Feymu, pepaeliyiñmu pu longkolelu, eluwaiñ taiñ kimeltuaetew ka ngülamtuaetew.\n19 Inglaterra mapu mu, kiñe afkadiwen rupakefuy küdawngechi dungu tañi kurewen-ngen mu, feymu “kellumuafuyu” feypifingu ta epu longkolelu. Tati domo rakiduamkefuy tañi füta ñi newe kellukenoetew tañi poyeafiel ta Jewba. Ti wentru feypi ‘küme kimeltuchekelan, ka fill semana elantükünukelan taiñ Poyeafiel ta Ngünechen Reñmawen mu’. Feymu pu longkolelu kellufingu tati kurewen ñi rakiduamal Jesus ñi femün mu. Yafültukufingu tati wentru ñi inayentuafiel ta Jesus, chumngechi ñi ngüneytukefiel tañi pu inanieetew. Ka yafültukufingu tati domo ñi ñochi piwkengeal, Jesus reke. Kafey ngülamtufingu chumngechi ñi poyeafiel ta Ngünechen reñmawen mu tañi epu pichikeche engün (Efesio 5:21-29). Fey ti wentru eluwi ñi doy küme adnieafiel tañi pu che. Feymu rupalu chi antü, pu longkolelu yafültukufi ñi amuleal tañi küme femün mew, ka maneluwal tañi kelluaetew Jewba ñi newen. Ñi piwkeyechefengen mu pu longkolelu, kellufingu tüfachi reñmawen.\n20. Eluwliyiñ ñi alofal taiñ pelon, ¿chem rupayay?\n20 Salmo 128:1 feypiley: “Ayüwküley kom tati yamniefilu ta Jewba, tati miyawkelu Kidu ñi rüpü mew”. Feley, eluwliyiñ ñi alofal taiñ pelon, ayüwküleaiñ llemay. Feymu, kimeltulelafiyiñ pu che Jewba ñi dungu, femaiñ kom taiñ pepilel ñi kiñewküleal taiñ reñma ka taiñ trawünche, ka trepeluwküleaiñ. Kakelu che ngüneduamay taiñ küme femken, fey küpa püramyeafingün taiñ Chaw Ngünechen (Matew 5:16).\nAmuldunguliyiñ ka küme femliyiñ, fey alofay taiñ pelon, femngechi püramyeafiyiñ ta Jewba.


Abraam ka Isaak | Biblia Nütram\n¿PEAFUYMI chummeken Abraam? Nierkey kiñe kuchillo, ka amuley langümafiel ñi fotüm, trokifiñ. ¿Chumngelu (chemu) am? Wüne peafiyiñ chumngechi Abraam ka Sara yall nieyngu (püñeñ).\nTukulpange, Ngünechen feypikünueyew ‘nieaymu kiñe yall’. Welu tüfa pepilfalnolu, Abraam Sara engu müna füchayngu. Welu Abraam feyentukefi Ngünechen ñi pepilün ñi femal feychi pepilfalnolu dungu. Feymu, ¿chumtuy?\nFey wüla Ngünechen femi ñi rüfngen ñi pin, rupay kiñe kom tripantu. Fey mew, Abraam nielu kiñe pataka tripantu, ka Sara aylla mari tripantu, nieyngu kiñe yall, Isaak pingekefuy. ¡Ngünechen femi tañi pin!\nWelu Isaak doy tremlu, Jewba küpa kimi chumlen Abraam ñi mupiltun. Feymew mütrümfi: ‘¡Abraam!’ Ka Abraam llowdunguy: ‘¡Faw mülen!’ Feymew Ngünechen feypi: ‘Nünge tami fotüm, tami kiñen fotüm llemay, Isaak, ka amunge chi fütra wingkul iñche pengelelayu. Üye mew langümnge tami fotüm ka wülnge chalintükun reke.’\nTüfachi dungu ¡müna weñangkueyew Abraam, Abraam rume piwkeyefuy tañi fotüm! Ka tukulpange, Ngünechen dew feypikünufi Abraam ñi pu yall ñi mongeleam Kanaan mapu mew. Welu lafule Isaak, ¿chumngechi rupayafuy tüfachi dungu? Abraam kimlay, welu petu feyentuniefi Ngünechen.\nPuwlu engu ti fütra wingkul mu, Abraam trarikünufi ta Isaak, ka elkünufi wente llangüll (altar) mew, kidu ñi dewmael. Fey mew, nentuy ti kuchillo ñi langümal ñi fotüm. Welu pürüm (pür) mu, Ngünechen ñi werken küme püllü mütrümfi: ‘¡Abraam, Abraam!’ Ka Abraam llowdunguy: ‘¡Faw mülen!’\n‘Wedalkakifilnge, ka chem no rume ti weche wentru,’ pi Ngünechen. ‘Dew kimnien eymi nieymi mupiltun iñche mu, nünakümlaymi tami fotüm, tami kiñeñ fotüm, iñche mu.’\n¡Müna küme mupiltun nierkey Abraam Ngünechen mu! Kidu feyentukey chem dungu no rume pepilfal-lay Jewba mew, ka Jewba wiñomongeltuafuy Isaak rangi lachi che. Welu Ngünechen rüf ayülafuy Abraam ñi langümafiel Isaak; kidu keltakünufi kiñe ufisa pichike anümka mew, ka feypifi Abraam: ‘Chalintükuafimi feyti ufisa, welu Isaak no.’


Fillke kawiñ ka religion ñi tukulpakünuelchi antü ñi ayükenoel Chaw Ngünechen | Ngünechen ñi piwkeyechen\nFillke kawiñ ñi ayükenoel Chaw Ngünechen\n“Küme ngüneduamniemün Ñidol ñi tutekeetewchi dungu” (EFESIO 5:10, TNM).\n1. Jewba, ¿chem che fülmakefi? ¿Chumngelu müley taiñ upewtuwküleal, ka küme ngüneduamnieal Ñidol ñi tutekeetewchi dungu?\nJESUS feypi “tati rüf dungu mew püramyefilu [...] ta Chaw Ngünechen”, femkeyngün ‘feyngechi dungu mew Ngünechen tañi newen tañi kellun mew. Fey Chaw Ngünechen am ta ayükelu tañi femngechi femael tañi pu püramyekeetew’ (Juan 4:23). Feymu Jewba pefile kiñe che piwkeyefilu ti rüf dungu, fülmakefi kidu mew ka tañi Fotüm mu (Juan 6:44). Iñchiñ ayüwküleiñ Jewba taiñ fülmakeetew. Welu Weküfü pepikawküley ñi ngünenkacheal, feymu müley taiñ upewtuwküleal ka ‘küme ngüneduamnieal Ñidol ñi tutekeetewchi dungu’ (Efesio 5:10, TNM; Apokalipsi 12:9).\n2. Jewba, ¿chem rakiduamkey reyülngeyüm ti rüf religion tati koyla religion engu?\n2 Ngüneduamafuiñ ñi rupan inafül Sinay wingkul mew, pu israelche feypifingün ta Aaron ñi dewmayal kiñe dios. Feymu Aaron kümelu trokifi, fey dewmalelfi kiñe milla pichi kulliñ. Aaron adentukünufilu ta Jewba trokiwi, feymu feypi: “Wüle müleay kawiñ Jewba ngealu”. Tüfa engün reyülfingün ti rüf religion tati koyla religion engu, fey Jewba ¿duamkülelafuy? Femlay tati. Feymu eluy ñi langümngeal 3.000 che peno poyefilu ti adentun (Éxodo 32:1-6, 10, 28). ¿Chem kimeltukeeiñmu tüfa? Ayüliyiñ taiñ rumel müleal Chaw Ngünechen ñi piwkeyechen mew, ngelay taiñ ‘idayafiel chem podngechi dungu no rume’, welu yafüluwayiñ ñi podümnoal taiñ poyefiel ta Chaw Ngünechen (Isaías 52:11; Ezequiel 44:23; Galata 5:9).\n3, 4. Dulliliyiñ koneltual kam ñi koneltunoal kiñe kawiñ mu, ¿chumngelu fente falin-ngey taiñ inaduamal Biblia tañi ngülam?\n3 Wünen siglo mew tati pu apostol katrütuniekefuyngün tati pu kristiano ñi püntünoal tati rüfngechi dungu mu. Welu lalu engün, feymu tati pu koylake kristiano piwkeyenofilu ti rüf dungu nierpuyngün kiñeke wimtun, kawiñ ka “yamfal” antü kristiano tuwün-ngenolu, fey reyülfingün tati rüf religion engu (2 Tesalonisense 2:7, 10). Tüfachi chillkatun mu inaduamaiñ kiñeke tüfa. Fey ngüneduamaiñ ñi pengelkenon Chaw Ngünechen ñi rakiduam, welu may pengelkey tüfachi Mapu tuwün-ngechi rakiduam, ka kom tüfachi kawiñ yekey pu che ñi kidutu duamtuwal müten, ka amultukukey koylake kimeltun ka ti kalku dungu, tüfa ñi kimfalngeel ‘tati fütra Babilonia’ mew (Apokalipsi 18:2-4, 23). * Longkontukuaiñ, Jewba küme kimniey tati wimtun ñi nieel fentren pu che famülke mew tuwi fillke ünufal dungu mew ñi femkefel tati koylake religion kuyfi mew, feymu Jewba fantepu mu amuley ñi ünufalniefiel. Feymew llemay iñchiñ müna falintukefiyiñ Jewba ñi rakiduamkülen tüfachi dungu mew (2 Juan 6, 7).\n4 Iñchiñ pu rüf kristiano ngen, kimnieiñ Jewba ñi ayükenofiel kiñeke kawiñ. Feymu rüf eluwküleiñ taiñ koneltulenoal tüfachi dungu mu. Inaduamaiñ chumngelu Chaw Ngünechen fente ñi ünukefiel tüfachi kawiñ. Fey kimürpuaiñ tüfachi kawiñ taiñ katrütukeetew ñi rumel müleal Chaw Ngünechen ñi piwkeyechen mew, feymu doy eluwküleaiñ taiñ famentuafiel.\nNAVIDAD, TI KAWIÑ ÑI POYENGEEL TI ANTÜ\n5. ¿Chumngelu rüf kimnieiñ Jesus ñi choyüngenon 25 antü diciembre küyen mu?\n5 Tati Biblia feypilay ñi kawiñmangeal Jesus ñi choyüngen. Fey kimlaiñ rume chem antü ñi choyüngen. Welu rüf kimnieiñ Jesus ñi choyüngenon 25 antü diciembre küyen mu. * ¿Chumngelu feypiafuiñ tüfa? Israel mapu mew feychi küyen mu müna wütrengey pukemngelu am. Welu Luka 2:8-11 feypi feychi antü ñi choyüngen ta Jesus mülefuy “kiñeke ufisakamañ pun llüwatunielu ñi pu ufisa lelfün mew”. Diciembre küyen mu, Belen waria mew müna mawünkey ka pirekey, feymu pun mew pu ufisa mülelayafuy lelfün mew, welu may rakümtukungekefuy. Kafey tati longko ülmen Awgustu werküy ñi rakingeal tati pu che, feymu Jose ka Maria amuyngu Belen mew (Luka 2:1-7). Awgustu am kimniefulu tati pu judio ñi tutekenofiel tañi ngünenieetew Roma, feymu werkülayafuy tati pu che ñi amual pukem mew tati waria mu chew ñi tuwün tañi kuyfike che yem.\n6. ¿Chew tuwi fentren dungu ñi femngekeel Navidad mu?\n6 Feymu ti Navidad tuwlay Biblia mu, welu may tuwi kuyfike kawiñ mu kristiano ngenolu, kiñe tüfa tati saturnal pingechi kawiñ, tüfa püramyekefuy ti pu küdawkelu mapu ñi dios Roma mu, Saturno pingelu. Kangelu kawiñ “tati we tripachi ‘Wewngekenochi Antü’” pingelu. Tati lifru Enciclopedia de la Religión Católica, feypiley ñi kawiñmangekefel 25 antü diciembre küyen mu, ka tati pu poyekefilu ta Mitra pingechi dios yamfal antü trokifingün. Ka feypiley, tati iglesia katolika eluwi ñi kawiñmayafiel Jesus ñi choyüngen 25 antü diciembre küyen mu, femngechi ñi trürümafiel feychi kristiano ngenochi kawiñ mu ñi tukulpangekeel ti dios Mitra adentungeel ti we tripachi Antü mu. Tüfachi dungu rupay dew rupalu 300 tripantu ñi lan mu ta Jesus.\nTati rüfngechi kristiano wülkey yewün ñi piwkeyechen mu\n7. Tati pu che ñi wülkeel yewün Navidad mu ka pu kristiano ñi wülkeel, ¿chem dungu mu trürlay?\n7 Feychi kawiñ mu, tati pu kristiano ngenolu trafkintukefuyngün yewün ka niekefuyngün kawiñ, ka femngechi femkeyngün pu che Navidad mu. Welu tati pu che küme duam mu wülkelayngün yewün, femkelayngün ñi feypiel 2 Korintio 9:7: “Kake kiñeke feley tañi wülael tunte tañi rakiduamel ñi piwke mew, welu wesaduamkechi no ka aporiangen mew no rume. Fey Ngünechen am piwkeyekefilu tati che ayüwünkechi wülkelu”. Tati pu rüf kristiano wülkeyngün yewün fente ñi piwkeyechen mu, chem yewün ñi wiño llownoal rume, ka dikümtukuwkelayngün ñi wülal yewün mülen mu kawiñ (Luka 14:12-14; papeltunge Hecho 20:35). Feychi antü mew tati pu che fill rakiduamküleyngün ka konkeyngün fillke defen dungu mu, welu iñchiñ mañumküleiñ taiñ rupakenon tüfa mew (Matew 11:28-30; Juan 8:32).\n8. Tati pu wentru pemefilu ta Jesus, ¿yelelfingün fillke yewün tañi kawiñmayafiel ñi choyüngen? ¿Chumngelu feypiafuiñ tüfa?\n8 Welu kiñe che feypiafuy: “Tati pu wentru ngüneduamkelu pu wangülen pemefilu ta Jesus, ¿yelelfingün no am fillke yewün ñi kawiñmayafiel Jesus ñi choyüngen?”. Femlay tati. Feychi pu wentru yelelfingün yewün ñi pengelal tañi yamniefiel Jesus ñi falin chengen mu, femngechi femkefulu am pu che kuyfi mu (1 Reyes 10:1, 2, 10, 13; Matew 2:2, 11). Feyti pu wentru pemelafingün ta Jesus feychi antü mu ñi choyüngen chew ñi ikemum ti pu kulliñ, welu may amuyngün Jesus ñi ruka mu fentren küyen ñi rupan mu.\n¿KONELTUAFUN MAY FEYCHI KAWIÑ MU?\nNgülam: “Kisu engün ñi rangiñ mew mülekilmün, ka famtripalemün. Femkilmün ti wesake dungu Fey iñche ñi pu che reke niewayiñ” (2 Korintio 6:17).\nNgüneduamfiel mu kiñe kawiñ kam wimtun, ¿küme kimfalküley ñi tuwün-ngeel tati koyla religion ñi femün mu, kam ti wedake püllü mu? (Isaías 52:11; 1 Korintio 4:6; 2 Korintio 6:14-18; Apokalipsi 18:4.)\n¿Rume püramyekefi kiñe trokiñche, kiñe che kam kiñe trokiñ mapu ñi adentun? (Jeremías 17:5-7; Hecho 10:25, 26; 1 Juan 5:21.)\n¿Doyümkefi kiñe trokiñ mapu ka kiñe trokiñche ta kangelu mew? (Hecho 10:34, 35; 17:26.)\n¿Pengelkey “tüfachi Mapu tuwün-ngechi rakiduam” ñi chaftuniefiel Chaw Ngünechen tañi newen? (1 Korintio 2:12, TNM; Efesio 2:2.)\nKoneltufuli, ¿weda duamelafuy kakelu ñi rakiduam? (Romanu 14:21.)\nDullili ñi koneltunoal, ¿chumngechi kimelafun yamüwün mew chumngelu ñi koneltunon? (Romanu 12:1, 2; Kolosense 4:6.)\nTüfachi versikulo kelluaeymu tami wiñoldungual kiñeke ramtun fillke kawiñ mu femkelu fentren che:\n“[Tati pu feyentukenochi israelche] reyükonküleyngün tati pu feyentulenochi trokiñche mew, ka inafingün tañi femkeelchi dungu” (Salmo 106:35).\n“Tati manelngelu tunte pichinngeay rume, ka femngechi manelngeay ti fentrelelu mew, tati nienolu yamün ti pichin mew ka niekelay yamün ti alün mew” (Luka 16:10).\n“Eymün koneltulenolu am tüfachi Mapu tuwün pu che mew” (Juan 15:19, TNM).\n“Ngelay tamün anüael ta Ñidol ñi mesa mew, fey ka femngechi tamün anütuael tati pu weküfü ñi mesa mew” (1 Korintio 10:21).\n“Rume fentren tripantu ta eymün femimün ka femngechi dungu ñi femkeel tati pu che püramyekefilu ti pu adentun [...], ka niekefuymün fill wesake wimtun dungu, wesake illutun dungu, putun dungu ka ingentu ikawün, ka llellipukefuymün ti wesake adentun” (1 Pedro 4:3).\nCHEM FEYPILEY CHI BIBLIA TI PUWÜLTRIPANTUN MU\n9. Tati Biblia feypiley epu che müten ñi kawiñmafiel tañi puwültripantun, ¿chem dungu rupay fey mu?\n9 Rume ayüwün-ngey ñi choyüngen kiñe we püñeñ. Welu tati Biblia feypikelay Jewba ñi pu che ñi kawiñmakeel ti puwültripantun mu (Salmo 127:3). Tati pu wirintukulu Biblia mu, ¿ngoymapeyngün may ñi feypial tüfa? Femlay tati. Biblia nütramkakey epu che ñi kawiñmafiel tañi puwültripantun: tati longko ülmen Egipto mew ka Herodes Antipas (papeltunge Génesis 40:20-22; Marku 6:21-29). Ka pengeli weda dungu ñi rupan tüfachi epu kawiñ mu, doyelchi may Herodes ñi kawiñ mu, fey mew am langümngelu Juan ti Fawtisachefe.\n10, 11. Tati pu wünen kristiano, ¿chem rakiduamkefuyngün ñi kawiñmangekeel ti puwültripantun mu? ¿Chumngelu?\n10 Kiñe lifru feypi, tati pu kristiano wünen siglo mew “rakiduamkefuyngün tüfachi kawiñ [...] kuyfike koylake wimtun ñi tuwün-ngen” (Las cosas nuestras de cada día). Fey tati pu griegoche ka romache feyentukefuyngün tati pu che ñi nieel kiñe püllü ñi ingkañpekeetew. Ka kiñe lifru feypi tüfachi püllü ñi kuñiwtukufiel ti che ñi choyüngen mu ka kom ñi mongen mew, ka feychi püllü kawiñmangekefuy tati che ñi puwültripantun mu (Gran Enciclopedia Rialp). Kafey fentren tripantu mu tati pu che ñi puwültripantun küme nüwküley ñi ngüneduamngekeel pu wangülen ka ti horoscopo.\nTATI “YAMFAL” ANTÜ ÑI NIEEL PU POYEKEFILU TA WEKÜFÜ\nNgüneduamfali tati doy falin antü ñi nieel pu poyekefilu ta Weküfü, fey tati che ñi puwültripantun. ¿Chumngelu? Tüfa engün rakiduamkeyngün kom che ayüle dios ñi trokiwal. Feymu feypikeyngün, kawiñmangele kiñe che ñi puwültripantun, fey kawiñmangekey ñi choyüngen kiñe dios. Tüfa engün wedwedka rakiduamkeyngün ka rume kidutu falintuwkeyngün. Welu fanten mu epe kom pu che femngechi rakiduamkelay. Welu müley taiñ tukulpayal “kiñeke kawiñ ayüwülkeeiñmu taiñ piwke, welu ñi kawiñmangekeel ti puwültripantun mallmawülkeeiñmew” (The Lore of Birthdays).\nTati inalechi “yamfal” antü ñi nieel pu poyekefilu ta Weküfü, feyta Noche de Brujas (kam Halloween).\n11 Tati pu wünen kristiano kawiñmakelafuyngün ñi puwültripantun nüwkülelu am tati koylake kimeltun mu ka pu wedake püllü. Welu feyka müten no, ka dungu niefuyngün chi: kidu engün ñom piwkengekefuyngün, feymu rakiduamkelafuyngün ñi rume falin-ngen feychi antü ñi choyüngen, feymu kawiñmakelafuyngün (Miqueas 6:8; Luka 9:48). * Rumel püramyefingün ta Jewba ka mañumfingün ñi eluetew mongen kiñe yewün reke (Salmo 8:3, 4; 36:9; Apokalipsi 4:11). *\n12. ¿Chumngelu feypiafuiñ feychi antü ñi lan doy kümey tati antü mu ñi choyüngen?\n12 Lale kiñe poyekefilu ta Jewba püntütripanolu, Jewba tukulpanieafi, feymu maneluwafuy ñi wiñomongetual (Job 14:14, 15). Feymu Eclesiastés 7:1 feypiley: “Kiñe küme üy doy kümey ta küme aseyte mew, ka feychi antü ñi lan doy kümey tati antü mu ñi choyüngen”. Tüfachi “küme üy” pengeli chumngechi taiñ tukulpanieetew Chaw Ngünechen, iñchiñ poyekefilu am püntütripakenon mu. Falin-ngey taiñ ngüneduamal tüfa: feypingekelaiñ taiñ tukulpayal kiñe puwültripantun, welu may taiñ tukulpayal kiñe antü müten, Jesus tañi lan. Kidu ñi üy mew müten montulngeafuiñ (Luka 22:17-20; Ebrew 1:3, 4).\nKAWIÑMANGEKEEL TI SEMANA SANTA\n13, 14. ¿Chem tuwün niey tati Semana Santa?\n13 Jesus ñi lan ka tañi wiñomongetun tukulpangefule rume Semana Santa mu, tüfa nüwküley tati koyla religion mu ka niey fillke wimtun kristiano tuwün-ngenolu, kiñe tüfa: kiñe kechan che yenielu ñi religioso adentun. Feymu chi lifru Las Grandes Religiones Ilustradas pingelu, feypi kuyfi petu ñi mülenon Jesus, tati pu babiloniache “fillke chemkün mu adelkakefuyngün tañi poyen adentun [...]. Ka küme takukünukefuyngün ka adelkakefuyngün ti poyen adentun traripel mu, trari kuwü ka iwül kuwü, kudukünukefingün ülmenke kawitu mu, fey nentukefingün fentren che ñi trekayenieafiel”.\n14 Jewba turpu eluñmalayafuy ñi femngeal fillke weda wimtun ñi nieel ti koyla religion ñi tukulpayal tañi Fotüm ñi wiñomongetun (2 Korintio 6:17, 18). Fey Biblia eluñmakelay ñi tukulpangeal Jesus ñi wiñomongetun. Ka kiñeke trokiñ mapu mew, Jesus ñi wiñomongetun ñi kawiñmangekeel tukulelngekey koylake dios ñi üy, feymu doy weda kulpayngün Jewba mu.\nCHEM FEYPINGEAFUY LAN DUNGU MU\n15. ¿Chumngelu pu rüfngechi kristiano famentukefingün fentren dungu femngekelu ñi lan mu kiñe che?\n15 Pu rüfngechi kristiano famentukefingün fentren dungu femngekelu ñi lan mu kiñe che. Kiñeke che kakon mu tukulelfingün ti la tañi nieelchi chemkün, iyael ka pulku, rakiduamkelu engün am femngechi ñi kelluafiel ti la ñi küme amutual ka wiñopatunoal. Kafey kiñeke che ütrülkeyngün pichin pulku mapu mew ñi tukulpayal tati la, ka femkeyngün fütrake eluwün ñi ayüwülafiel. Kom tüfachi dungu femkey tati pu che feyentukelu engün am tati pu layelu ñi amulen tañi mongen. Welu tati Biblia kimeltukey, “tati pu layelu chem dungu no rume kimwetukelayngün”, feymu ayüliyiñ taiñ rumel müleal Chaw Ngünechen ñi piwkeyechen mew, ngelay taiñ koneltual tüfachi wimtun mew nüwkülelu tati koylake kimeltun mu pu la ñi amulen tañi mongen (Eclesiastés 9:5, 10).\nTAMI MAFÜN LIFKÜLEPE JEWBA MU\n16, 17. a) Epu kristiano niewalu, ¿chumngelu müley ñi ngüneduamal tati fillke wimtun femngekelu mafün mu ñi trokiñ mapu mew? b) Tati pu kristiano, ¿chem müley taiñ tukulpayal kiñeke wimtun mu, feyti pachügngeel ti arroz ka ngam fill chemkün?\n16 Tati mafün ñi podümkeetew tati koylake religion ñi wimtun nüwkülelu pu wedake püllü mu, lifngelay Chaw Ngünechen ñi adkiñ mew (Marku 10:6-9). Feymu Apokalipsi 18:23 feypiley pichilewechi antü mu “allküngewelayay rume [tati fütra waria Babilonia mu] wakeñkülechi pu che tati mafün kawiñ mew”.\n17 Kom trokiñke mapu mu fillke wimtun müley, kiñeke che feypiafuyngün chem wedake dungu ñi nienon, welu tukulpayaiñ tüfachi wimtun ñi tuwün ti koylake religion mu. Kiñeke femngekey rakiduamkelu am pu che femngechi ñi kümelkaleal tati pu niewalu ka ti pu mangelngelu (Isaías 65:11). Kiñe tüfa ñi pachügngeal ti arroz ka ngam fill chemkün. Kuyfi mu femngekefuy tüfa ñi tüngnagafiel peno tati pu weküfü, femngechi ñi wedalkanoafiel tati we niewlu. Kafey fentren tripantu mu pu che rakiduamkey ti arroz ñi adentuel pu che ñi yallüwal, küme feleal ka alün mongen ñi nieal. Feymu llemay ayüliyiñ taiñ rumel müleal Chaw Ngünechen ñi piwkeyechen mew, müley taiñ famentuafiel tüfachi wimtun podkülelu (papeltunge 2 Korintio 6:14-18).\n18. ¿Chem ngülam Biblia mew mülelu ngüyulaeyew tati pu niewalu ka ti pu mangelngelu?\n18 Jewba tañi pu che femkelayngün chem dungu no rume ñi yamfiel ti mafün, ka ñi weda duamelnofiel ti che ñi rakiduam. Fillpipimekelayngün ka pekanka dungukelayngün, wedake ayekan dungun mew yewelkakelafingün tati pu niewalu kam pu mangelngelu (Proverbios 26:18, 19; Luka 6:31; 10:27). Kafey femkelayngün fütrake afmatufal mafün, tati femngechi femlu pengelkey ‘tañi mallmapiwkengen ñi nien mew fentren chemkün’ (1 Juan 2:16). Feymu llemay pepikamekelmi tami mafün, tukulpayaymi Jewba ayükey tami ayüwkülen tukulpayal feychi antü, tami weda duamkülenoal. *\nTATI BRINDIS, ¿TUWÜN-NGEY KOYLAKE RELIGION MU?\n19, 20. Kiñe lifru, ¿chem feypi tati brindis ñi tuwün-ngen? ¿Chumngelu tati pu kristiano femkelayngün brindis, “salud” pikelayngün?\n19 Mafün mew ka kangelu trawün mu, tati pu che femkeyngün brindis, “salud” pikeyngün. 1995 tripantu mu kiñe lifru feypi tati brindis ñi femngekeel trawün mu tuwün-ngefuy chi kuyfi wimtun mu tati pu che ñi chalintukulelfiel kiñe sakin ko tati pu dios ñi eluaetew tañi ayüel, ka ngillatufingün tüfachi feypin mu “fentren tripantu ngepe” kam “tami mongeleal” (International Handbook on Alcohol and Culture).\n20 Fentren pu che rakiduamkelayngün tati brindis ñi nüwkülen tati koyla religion mu kam wele dungu mew. Welu brindis mu püramelkeyngün ti fasu ñi ngillatual tati “wenu mapu” kam kakelu newen ñi füreneaetew. Kakelu wimtuleyngün ñi wütrulal kiñe pichin pulku ñi mañumtuafiel ta Ngünechen ñi kümelkayaetew tañi ayüel. Welu tati Biblia feypilelay taiñ femngechi ngillatual taiñ kümelkangeal (Juan 14:6; 16:23). *\n“EYMÜN TATI PU PIWKEYENIEFILU TA JEWBA, ÜDEAFIMÜN TATI WEDAKE DUNGU”\n21. Iñchiñ pu kristiano ngen, ¿chem kawiñ müley taiñ famentuafiel nüwkülenofule rume ti koyla religion mu?\n21 Tüfachi Mapu tuwün pu che doyelküley ñi yenieel podngechi mongen, tati koyla religion ñi amultukuniefiel kam ñi llum amultukuniefiel ñi femürpual engün wedake dungu. Kiñeke trokiñ mapu adkünukeyngün fill tripantu kiñeke kawiñ, tüfa mu pengelkeyngün fillke purun yewefalngelu kam püramyekefingün tati pu kudumuwkelu chaf wentru ka chaf domo. Ka kiñe kawiñ ñi femkeel fentren pu che fey tati año nuevo. Tüfachi kawiñ mu pu che eluwkey ñi femal fillke dungu tati Biblia ñi eluñmakenoel. Feymu ¿koneltuleafuy kiñe kristiano tüfa mu? Kiñe che piwkeyefile ta Jewba, ¿kümeafuy ñi femkeal tüfachi kawiñ? ¿Pengelafuy may ñi üdenieel ti wedake dungu? (Salmo 1:1, 2; 97:10.) Feymu doy kümeafuy taiñ inayentuafiel tüfachi wentru ñi wirintukuel Biblia mu, kidu ngillatuy: “Kiñe pülekünuñmaen tañi lelin ñi penoal tami üdekeel” (Salmo 119:37).\n22. Kiñe kristiano ñi rakiduam mew, ¿chem dungu mew müley ñi dullial tañi koneltual kam koneltunoal kiñe kawiñ mu?\n22 Tati pu che koneltulele kiñe kawiñ mu Jewba ñi ayükenoel, müley taiñ kuñiwtuwküleal taiñ pengelnoal ñi tutefiel feychi kawiñ. Feymu ti apostol Pablo feypi: “Welu chumngechi rume, eymün ilmün, ka pütokolmün, ka femllelmün chem kangelu dungu rume, kom femkeaymün Ngünechen tañi püramyengeael” (1 Korintio 10:31; inaduamnge tati wichulechi dungu “ Taiñ kelluaetew küme dullial”). Welu mülele kiñe kawiñ kam wimtun nüwkülenolu tati koyla religion mu kam politika mew, pengelkenolu ñi poyenofiel tañi trokiñ mapu ka chaftunienofile Biblia ñi ngülam, ¿chumafuiñ? Kiduke pu kristiano müley ñi dullial tañi koneltual kam ñi koneltunoal tüfachi dungu mu. Welu müley taiñ ngüneduamal kakelu che ñi rakiduam, taiñ weda duamelnoafiel.\nPÜRAMYEAFIYIÑ TA JEWBA TAIÑ DUNGUN KA FEMKEN MU\n23, 24. ¿Chumngechi küme wüldunguaiñ ñi norngen Jewba tañi ngülam?\n23 Fentren pu che ayükey ñi koneltual feychi kawiñ mu ñi trawüal tañi pu che ka tañi pu weni engün. Feymu tati pu che weda rakiduamnieafuyngün pu Dungukelu Iney Ngen Jewba ñi rume katrütuwkeel ka “piwkeyechekelayngün” pikeyngün. Feymu piwkeyen mu feypiafuiñ taiñ ayükeel ñi trawüluwal taiñ pu che iñchiñ chem antü rume ti tripantu mu (Proverbios 11:25; Eclesiastés 3:12, 13; 2 Korintio 9:7). Welu ayüleiñ ñi kimelelafiel engün taiñ küpa wedalkanoafiel tüfachi ayüwün-ngechi trawün wedake wimtun mew ñi ayükenoel ta Jewba ka chaftuniefilu ñi ngülam, iñchiñ müna piwkeyefilu am taiñ Chaw Ngünechen (inaduamnge tati wichulechi dungu “ Tati rüf religion doy fütra ayüwülkeeiñmew”).\nTATI RÜF RELIGION DOY FÜTRA AYÜWÜLKEEIÑMEW\nJewba taiñ “ayüwün-ngechi Ngünechen”, ayükey kom iñchiñ taiñ ayüwküleal (1 Timotew 1:11, TNM). Feychi dungu pengeli inalechi versikulo:\n“Tati nielu ayüwkülechi piwke, rumel niekey kiñe fütra ilelkawün” (Proverbios 15:15).\n“Iñche kimürpun, tüfa tati doy küme dungu kidu engün ngealu: ñi ayüwküleal ka ñi femal kümeke dungu tañi mongen mew, ka kom che müley tañi iyal, ka tañi putual, ka ñi ayüwküleal fente tañi küdawün mu. Fey tüfa Chaw Ngünechen ñi wülkeelchi yewün” (Eclesiastés 3:12, 13).\n“Tati wülchefengelu ñi piwke mew eluwküley ñi wülchefengeal, ka newentuley ñi pengelerpual tañi wülchefengen” (Isaías 32:8).\nJesus feypi: “Feymew küpamün iñche mew kom eymün tati kansalelu tañi küdaw mew ka fanetulelu, fey iñche ta kansatuluwayiñ. Iñche ñi yuku tamün tukuleluwfiel fanelay yen mew” (Matew 11:28, 30).\n“Kimafimün tati rüf dungu, fey ti rüfngechi dungu lifrekünutuaeymünmew” (Juan 8:32).\n“Kake kiñeke feley tañi wülael tunte tañi rakiduamel ñi piwke mew, welu wesaduamkechi no ka aporiangen mew no rume. Fey Ngünechen am piwkeyekefilu tati che ayüwünkechi wülkelu” (2 Korintio 9:7).\n“Ngünechen ñi newen tañi femkeelchi dungu pu che mew: tati piwkeyewün, küme ayüwün, küme tüngün, [...] küme chengen, kutranduamyechen” (Galata 5:22, TNM).\n“Fey tati pu che pelon mew miyawlu niey fütra küme piwkeyewün, nor mongenngey ka rüf dungu mew miyawkey” (Efesio 5:9).\n24 Kiñeke peñi ka lamngen küme pengelkeyngün kiñeke dungu mülelu ti 16 chillkatun ti lifru Tati Biblia ñi rüf kimeltukeel * ñi küme wiñoldunguafiel tañi ramtuetew küme piwke mew tüfachi dungu mu. Welu tukulpayaiñ, iñchiñ ayüleiñ tati che ñi koneltual Jewba tañi trokiñche mu, ayülelaiñ taiñ pengelelafiel ñi welulkawken engün. Feymu müley taiñ dungual yamüwün mu ka tüngkülen mew, “ñi ayüfal nütramngeael ka ñi falin kümeke dunguael” (Kolosense 4:6).\n25, 26. Tati pu chaw, ¿chumngechi kelluafuyngün tañi pu yall ñi doy mupiltuafiel ka piwkeyeafiel ta Jewba?\n25 Iñchiñ pu Dungukelu Iney Ngen Jewba, küme kimnieiñ chumngelu llowkeiñ ka famentukeiñ kiñeke wimtun ka femün (Ebrew 5:14). Feymu tati pu chaw ka müley ñi kimeltuafiel tañi pu yall Biblia tañi ngülam. Femngechi yafültukuafingün tañi mupiltun, ka kelluafingün ñi wiñoldungulelafiel Biblia mu tañi pu ramtuetew ñi feyentun mu, fey rumel müleayngün Chaw Ngünechen ñi piwkeyechen mew (Isaías 48:17, 18; 1 Pedro 3:15).\n26 Ayüliyiñ taiñ poyeafiel ta Jewba ‘feyngechi dungu mew Ngünechen tañi newen tañi kellun mew’, müley taiñ famentuafiel tati pu kawiñ tuwün-ngenolu Biblia mew (Juan 4:23). Welu feyka müten no, ka müley taiñ nor chengeal kom taiñ mongen mew. Famülke mew fentren che rakiduamkey ñi kellukenoetew tañi nor chengen. Welu allkütufiliyiñ ta Jewba, rumel kümelkayaeiñmu. Tüfachi dungu inaduamaiñ küpalechi chillkatun mew.\n^ parr. 3 Inaduamnge tati wichulechi dungu “ ¿Koneltuafun may feychi kawiñ mu?”. Kafey fentren kawiñ ñi nieel pu che inaduamngekey tati Índice de las publicaciones Watch Tower, ñi entuel pu Dungukelu Iney Ngen Jewba.\n^ parr. 5 Chumngechi ñi pengelkeel Biblia ka tati kuyfike rupan dungu, Jesus choyüngey chi tati 2 tripantu petu ñi puwnon taiñ mülen antü, etanim küyen mu ñi nieel pu judio, tüfachi küyen koni septiembre puwlu octubre (inaduamnge ti lifru Perspicacia para comprender las Escrituras, vol. 2, pagina 84 ka 85, ñi entuel pu Dungukelu Iney Ngen Jewba).\n^ parr. 11 Inaduamnge tati wichulechi dungu “ Tati ‘yamfal’ antü ñi nieel pu poyekefilu ta Weküfü”.\n^ parr. 11 Ti ley Jewba ñi elufiel tati pu israelche feypikefuy, kiñe domo choyülu mülefuy ñi chalintukulelafiel ta Jewba kiñe mañumtun (Levítico 12:1-8). Femngechi tukulpangekefuy tati pu chaw ñi rulpalelfiel tañi pu yall ti kulpan dungu. Tüfa kellueyew ti pu israelche ñi küme rakiduamal tañi choyüngen mu ka nierpunoal wedake wimtun ñi nieel pu poyekefilu koylake dios (Salmo 51:5).\n^ parr. 18 Inaduamnge tati küla trokiñ feypilelu ti mafün mu ka tati trawün ayüwün-ngechi rupaleal mülelu La Atalaya, 15 konchi octubre 2006, pagina 18-31.\n^ parr. 20 Inaduamnge La Atalaya, 15 konchi febrero 2007, pagina 30 ka 31.\n^ parr. 24 Ñi entuel pu Dungukelu Iney Ngen Jewba.\nTAIÑ KELLUAETEW KÜME DULLIAL\nKiñeke dungu ñi rupan mu müley taiñ pengelal tunte taiñ piwkeyefiel ta Jewba ka tunte adümuwkeiñ Biblia ñi küme ngülam. Feychi dungu rupayafuy kiñe peñi kam lamngen mangelelieyew tañi afkadi koneltunolu Jewba ñi trokiñche mew tañi amual tañi reñma engu kiñe kawiñ mu ñi femkeel ti pu poyekenofilu ta Jewba. Kiñeke amuafuyngün ka weda duamel-layafuyngün ñi rakiduam. Welu kakelu amulayafuyngün. Tati amulu küme pengelafuy tañi femün mu ñi koneltukenon feychi kawiñ mu, welu may amuy ñi küme rupaleal tañi reñma engün.\nWelu kümeafuy petu ñi amunon tañi reñma mu, tati kristiano yamüwün mu ñi kimelafiel tañi afkadi chumngechi newe küme duamkülelayafuy tañi pu reñma dikümtukuelieyew ñi femal kiñe dungu ñi femkenoel Jewba tañi pu che. Fey tañi afkadi koneltulenolu Jewba tañi trokiñche mew doyümafuy ñi pemeafiel tañi pu che ka antü mu (1 Pedro 3:15).\nWelu tati kristiana feypifile feychi dungu tañi füta, welu tüfa dikümtukuelieyew ñi amual, ¿chumafuy? Rakiduamafuy tañi füta ñi longkolen kidu mew, ka kimniey ñi ileltukefiel tañi reñma (Kolosense 3:18). Feymu ti domo rakiduamafuy: “Tañi wentru elueiñmew ti iyael kidu tañi reñma ñi ruka mu”, feymu rakiduamafuy ñi amuldungual kütu üye mu. Tati iyael podkülelay, dewmangelu rume kiñe kawiñ mu ñi femkeel pu che poyekenofilu ta Jewba (1 Korintio 8:8). Tati domo kiñe iyael müten trokiafuy ñi dewmangeel. Welu koneltulayafuy tati brindis, ülkantun, chalintukun kam kangelu dungu rume ñi femngekeel feychi kawiñ mu.\nKafey müley ñi rakiduamal chumngechi duamnagay kakelu pu che ñi peetew tañi ikünumen feychi antü ñi reñma tañi ruka mu. Kiñe che kimle ñi pemefiel tañi pu che kiñe kawiñ mu, ¿weda duamküleafuy tañi rakiduam? (1 Korintio 8:9; 10:23, 24.)\nKafey müley ñi ramtuwal: “¿Tañi reñma dikümtukuaenew ñi femal kiñe dungu Jewba ñi ayükenoel?”. Kiñeke mu taiñ yewelkangenoal femürpuafuiñ kiñeke dungu ñi ayükenoel ta Jewba. Feymu kümeafuy ti kristiana ñi küme rakiduamal petu tañi dullinon. Müley ñi ngüneduamal kom tati dungu feypingelu faw ka chem ñi feypietew tañi rakiduam (Hecho 24:16).\n¿Mülefuy ñi llowal kiñe aguinaldo?\nNavidad mu ka 18 de septiembre mew, kiñeke küdaw mew elungekey kiñe aguinaldo. ¿Mülefuy ñi llowal tüfa kiñe Dungukelu Iney Ngen Jewba? Femafuy. Tati ngen küdaw rakiduamlayafuy chi tati küdawkelu ñi koneltuken feychi kawiñ mu llowle ti aguinaldo. Ñi wewel ti empresa tati ngen küdaw eluafuy chi ñi pu küdawkelu pichin plata, kam ñi pengelal tañi mañumniefiel ñi küdawel feychi tripantu mu, kam ñi yafültukuafiel pu küdawkelu ñi doy küme küdawal. Elukefi chi tati aguinaldo kom tati pu küdawkelu, judio ngele, musulman, ka chem religion niele rume, ka koneltule kam koneltulenole ti kawiñ mu. Feymu elungele rume ti aguinaldo feychi kawiñ mu kam ñi üy nüwkülele rume Navidad kam 18 de septiembre mew, katrütungelayay ñi llowafiel kiñe Dungukelu Iney Ngen Jewba.\nKiñeke che wülkey yewün religioso kawiñ ñi mülen mu, trür feyentulenole rume kiñe mupiltun mu tati llowlu ti yewün. Fey kiñe che chaf küdawkelu engu kam kiñe reñma feypiafuy: “Kimün eymi tami koneltukenon tüfachi kawiñ mu, welu ayülefun tami llowafiel tüfachi yewün”. Tati kristiano ñi rakiduam eluñmafile ñi femal, llowafuy ti yewün ka mañumtuafuy, welu chem feypilayafuy rume ti kawiñ dungu (Hecho 23:1). Ka antü kümeafuy taiñ feypiafiel yamüwün mew chem taiñ rakiduamken tati wül-lu ti yewün ñi weda duamnoal.\nWelu kiñe che elueliyiñmu kiñe yewün ñi pengelal taiñ newenkülenon ti mupiltun mu kam taiñ ngoymanentual Biblia ñi ngülam taiñ kidutu kümelkawal, ¿fey chumafuiñ? Llowlayafuiñ llemay. Iñchiñ küpa poyekefiyiñ Jewba müten (Matew 4:8-10).\nPu Dungukelu Iney Ngen Jewba, ¿chumngelu kawiñmakelafingün ti Domingo Paskual?


Tañi papeltufiel Biblia, ¿chumngechi kelluafenew? Trokiñ 2: Adümnge tami ayüwünkechi papeltuafiel ta Biblia | Pu wechekeche ñi ramtukeel\nPAPELTUAFUYMI afrikáans albanés alemán amárico armenio azerí baulé becol birmano bislama camboyano catalán cebuano checo chichewa chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka cibemba cingalés citonga coreano criollo de las seychelles criollo haitiano criollo inglés de Belice croata danés endebele de Zimbabue enzema eslovaco esloveno español estonio feroés finlandés fiyiano fon francés ga galés georgiano griego guaraní gun hausa hebreo hiligaynon hindi hmong (blanco) holandés húngaro iban ilocano indonesio inglés islandés isoko italiano japonés kazajo kazajo (alfabeto árabe) kikamba kiluba kiniaruanda kirguís kirundi lengua de señas ecuatoriana lenguaje de señas brasileño lenguaje de señas peruano lenguaje de señas ruso lingala lituano malayo malayálam maltés mam mambue-lungu mapudungun mingreliano mongol more nepalés noruego oromo pangasinán persa polaco portugués de Brasil portugués de Portugal rarotongués rumano ruso samoano sango sena serbio (alfabeto cirílico) serbio (alfabeto latino) setsuana shona suajili sueco tagalo tahitiano tai telugu tetun dili tigriña tongano turco twi tártaro ucraniano uhobo uzbeko uzbeko (alfabeto latino) valenciano vietnamita waray-waray yoruba zulú árabe\nKiñe pichi weche Will pingelu, feypi: “Biblia afeluwün-ngelu trokingeafuy. Welu kimnolmi chumngechi papeltuafiel ta Biblia, femngechi rakiduamafuymi”.\nÑi doy ayüfalngeal tami papeltufiel Biblia, ¿chem chumafuymi? Tüfachi trokiñ kelluaeymu.\nAyüfalngepe tami papeltufiel Biblia\nAmulepe tami doy kimal\nFey tüfa femafuymi ñi doy ayüfalngeal tami papeltufiel Biblia.\nDullinge kiñe rupan dungu mülelu Biblia mu ka ngüneduamfinge. Eluwafuymi ñi estudiayafiel ñi rupan Jesus tañi mongen mew. Kafey konafuymi jw.org ka dulliafuymi kiñe afmatufalchi papeltun ñi allkütungeal.\nPapeltufinge tati nütram. Kidu papeltuafuymi. Kafey newentun dungun mu kiñentrür papeltuafuymi tami pu familia kam tami weni emün.\nInayafuymi tüfachi kiñeke ngülam:\nDibujakünuafuymi ti nütram, femngechi ñi kimngeam chumngechi ñi rupan tati dungu. Wirintukunge chem rupamekey kake dibujo mew.\nPapeltufilmi kiñe che mu poyekefilu ta Jewba, wirintukunge ñi chumngen ka chem ñi femün. Ka wirintukunge chumngechi ñi kümelkangen engün.\nRakiduamaymi tami nütramkamekefiel reke feychi che tripalu ti nütram mew. Küme rakiduamnge ti nütram mu ka feypiaymi fillke dungu ñi rupan.\nRakiduamnge kiñe che mu wedakünulu ñi femün, fey ramtuwnge: “¿Chem rupayafuy küme femfule?”. Rakiduamnge feychi Pedro “kimlafiñ ta Jesus” pilu (Marku 14:66-72). Pedro femngechi weda femnofule, ¿chem rupayafuy?\nAyülmi, ka femafuymi tüfa: wirintukunge tami ngüneduamfiel tati nütram mew ka tami chumngentufiel. Ka wirintukunge tami kimürpuel chi nütram (Romanu 15:4).\n¡Tami papeltufiel Biblia doy ayüfalngepe!\nNgüneduamülmi kom ñi nüwkülen ti nütram mu, falinke dungu kimafuymi. Kiñeke mu kiñe kam epu palabra falin dungu kimeltuafeymu.\nTrürümfinge ñi feypin Mateo 28:7 ka Marku 16:7\nMarku ñi feypin, Jesus tañi pu discipulo tañi peaetew ka “Pedro” kütu.\nTüfey: Marku ngelafuy pewfaluwlu Jesus, Pedro peno feypieyew.\nFalin dungu: Jesus ayüy ñi wiño petuafiel ta Pedro, fey Pedro kimlu tüfa, ¿chumngelu tüngduamnagi? (Marku 14:66-72). ¿Chumngechi pengeli Jesus Pedro tañi rüf weningen? Ayülmi küme weni ngeal, ¿chumngechi inayentuafuymi ta Jesus?\nKüme ngüneduamfilmi ti nütram, doy ayüwülaeymu tami papeltufiel ti Biblia.\nBonnie feypi: “Kiñeke mu dulliken kiñeke capitulo ñi doy küme ngüneduamafiel. Femngechi femün mu, doy küme longkontukuken ka doy küme adümkefiñ. Weke dungu kimürpulu iñche, pürapa piwkelkeenew”.\nTimoteo feypi: “Estudiafiñ ti lifru Rut pingelu, fey konün Watchtower Library ñi doy kimafiel chem ñi wirikonkülen ti lifru mu. Müna kümeafuy kom che ñi ngüneduamafiel Watchtower Library. Iñche müna kelluenew, fewla tañi papeltufiel Biblia doy ayüfalngey”.\nIsabel: “Kiñentrür papeltuafiel Biblia taiñ familia kam weni iñchiñ, rume ayüwün-ngey. Fey dungukeiñ ka femkantukeiñ chumün tati pu che tripalu ti nütram mu. Kafey müna ayüfiñ tati fillke afmatufalchi papeltun ñi allkütungeal, mülelu jw.org mu. Tüfachi afmatufalchi papeltun kellukeenew ñi doy küme adümafiel ti nütram”.\nPu wechekeche ñi ramtukeel Wechekeche\nFillke rulpadungungeelchi Biblia, weke teknologia, fillke kellun, ka kakelu dungu kelluaeymu tami doy ayüwmayal tami papeltufiel Biblia.\n¿Chumngelu am müley tami chillkatual ta Biblia?\nWerkülelngeal Werkülelngeal Tañi papeltufiel Biblia, ¿chumngechi kelluafenew? Trokiñ 2: Adümnge tami ayüwünkechi papeltuafiel ta Biblia\nTami chillkatuafiel Biblia


2. Tüfachi weche Ceferino, tukulpay ta pelon tain küme miawam ka inayam taiñ che ngen.\n2.1. Longko Manuel Namunkura ñi fotüm ngefuy em, ka Rosario Burgos, kiñe chiñura tuwlu Temuko waria püle. Longko küpan ngefuy, choyüngey epu Mari kayu konchi agosto küyen, kiñe Waranka pura pataka pura mari kayu tripantu mew. Ka femuchi fawtizangey Mari kiñe tripantu nielu, fautizayew kiñe misionero wenüyngefulu em ñi pu reñma.\n2.2. Chillkatuy Congregación Salesiana Buenos Aires, Viedma ka Frascati mew mülechi nome lafken mapu. Tüfachi weche rumeñma faliltukefuy ni mapuche ngen, welu ka femuechi tukulpay wingka kimün ñi mongen mew. Rumeñma ayifi Ngünechen ñi zungu, fey mew inafi tachi mongen, keyual ñi pu che. Wechewentru ngelu trapumfi tüfachi epu rakizuam: Cristiano rakizuam ka mapuche rakizuam.\n2.3. Ceferino ñi piwke rüf wuywulefuy Ngünechen ñi rakizuam mew, fey mew tukulpafi ñi mongen mew, ka femuechi Ngünechen lloeyew ñi wellin mew. Tüfachi weche rumeñma. Weñankawi ka kutrankawi ñi mapuche ngenmu, welu wiñokintulay Firgen Maria Auxiliadora mew kuñiwtukuwi.\n2.4. Fey sacerdote ngean pilefuy ñi rakizuam mew, welu ngünechen ñi piel mu ka rüpu elueyew ka pengeleyew. Kutran kiñe weza kutran tuberculosis pingelu lagümeeyew, pelay lawen, fey lapuy lawentuwe ruka mew ka mapu, Roma pingechi mapu lapuy kine Mari konchi mayo kuyen mew, kiñe pataka aylla waranka kechu tripantu mew. Niefuy Mari pura tripantu.\n3. Rumeñma ta püyeniefiyiñ tüfachi weche, ñi molfüñ mew ka niefuy em pu chileno ñi molfüñ, ka femuechi ñi katoliko ngen mu. Tüfa ta trapumi epu rume kimün, rakizuam, ka feyentun fey mew rumeñma fali ta inchin mew.\n4. Ceferino mapuche küpanche ngefuy, fey mew rumeñma poyekefuy ñi pu che, ka femuechi inchin taiñ pu katoliko ngen faliltufiyin tufachi zungu, kom mapuche am kutrankaukelu, tüfachi weche ka femuechi kutrankawi, fey mew mülkey ta faliltuafiel.\n5. Tüfachi beatificación tukulpay tain rakizuam mew kom che nielu lif piwke, kümeke piwke ka kümeke rakizuam. welu ka femuechi piwayn fachiantu petu mülekay wezake rakizuam, ka femuechi petu ta sufriley ka weñanküley ta pu mapuche.\n6. Pu peñi pu lamngen küpaley zewma ta antü beatifikangealu ta Ceferino, fey mew müley tain ngillatuleal ka llellipuael, tüfachi kona rangin mapuche mew tremfuy Ngünechen ñi fotüm, fey ta eleeyew , welu ngoymalay ñi mapuche ngen. Kom che mülefuy ñi faliltuafiel chumuchi pu pueblo originario tukulpay ñi mongen ka rakizuam tufachi nag mapu tiñ zoy che ngeam.\n7. Ngünechen tukulpayaymi tami newen tüfachi wallontu mapu, ka pu wechekeche mew ñi inayael tufachi rüpu ka tüfachi mongen, keyual tain zoy kümeke che ngeam, witrapüramnieal re kümeke zungu.


Kom püle puwi ti kümeke dungu | Tati Biblia ka tañi werkün dungu\nKom püle puwi ti kümeke dungu\nTi apostol Pablo amuy kom mapu püle ka lafken mu ñi amuldungual Ngünechen ñi Ngünenien\nPABLO kristianongerpulu ayüwün mu, eluwi ñi amuldunguael Ngünechen ñi Ngünenien. Welu fewla kidu müley ñi rupayal fütra kayñetuwün mu. Tüfachi apostol turpu ürkulay rume, rupay fentren mapu mew ñi dungual wechurpual Ngünechen ñi wünen duam niefel kom pu che mu.\nWüne amuy Listra pingechi mapu mu, feymew tremolfi (mongelbi) kiñe küntro wentru choyüngelu (llegingelu). Ti fütra kechan che pefilu ti apostol ka ñi kompañ Bernabe tañi femün wiraringün dio trokifilu engu am. Ngellu tüngün-nagümfingün pu che ñi wülngenoal chalintukun. Welu feyti pu che feyentufi (müngeltubi) engün Pablo ñi pu kayñe af mew ütrüftungey kura mew. Feymew lalu trokifingün, welu ti apostol petu mongeley, pichin antü wüla wiñotuy ti waria ñi yafültukuafiel ti pu inaniekelu.\nMülen antü mu, kiñeke pu kristiano judiongelu kidu engün amul feypiley tati pu kristiano judiongenolu ñi feyentuafiel kiñeke Moyse ñi Ley dungu. Feymu lle Pablo amuy Jerusalen waria mu, ñi pemeafiel tati pu disipulu ka pu longkolelu ñi norümal ti dungu. Fey küme ngüneduamlu engün ti wirintukun mu ka ngillatufingun ta Ngünechen ñi kelluaetew ñi lif küme püllü, feymu wirilelfingün tati pu trawünche ka feypifingün ñi kiñepülekünual ti koylake dio ka ñi inoael ti ilo kulliñ mollfüñngelu, ka ñi femnoael podümngechi dungu. Tüfachi werkün dungu müten “duamfalngey”, welu Moyse ñi ley dungu newe duamngelay ta inayentual (Hecho 15:28, 29, TNM).\nEpungechi mew, miawlu Pablo amuy Berea pingechi waria mu, fewla Gresia mapu ngetulu. Tati pu judioche mülekefulu feychi waria mu küme llowi ti werken dungu, welu fill antü chillkatukefuyngün ti wirin dungu femngechi tañi kimael ñi rüfngen Pablo tañi feypiken. Pichin antü wüla, Pablo wiño lefmawi tañi pu kayñe mu. Fey amuy Atena mapu mu, ka wülpuy kiñe tutengechi ka yamün wewpin tati pu kimchengelu mu.\nKülangechi mu miawlu ñi amuldungun mew, Pablo amuy Jerusalen waria mu. Feymew amulu ti ngillatuwe ruka mu, tati wedake che ayüy (küpa) langümafiel. Welu tati pu soltaw tuwlu Roma mu, katrütufi tati pu che, feymu yengey ta Pablo ñi ramtukadungungeal. Pablo romache wentrungelu, eluñmangey ñi ingkañpewal ti longkolelu mu Felik pingelu. Tati pu judioche pelayngün chem weda dungu no rume feypingelu ta Pablo. Welu tati Festo—ti inan longkolelu Felik mu—fey ayüy ñi wültukuafiel tati pu judioche. Pablo ñi montual pu judioche mu duamtufi tati emperador tañi inaramtulaetew kiñe kuisio mew, feymew ti longkolelu wiñoldunguy (llowdunguy) “Tati emperador mew ta amuaymi” (Hecho 25:11, 12).\nTi ramtukan dungu ruparkeafuy Roma mu. Feymew Pablo eluwi ñi amual Italia mapu mu, welu ti farku ñamkoni, feymew mülewi Malta pingechi wapi kom pukem mew. Af mew akulu ti Roma mapu mu ka mülepuy kiñe Alkilan ruka mu epu tripantu. Welu püresulelu rume, chumkawnorume (chumngechi no ume) ngoymalay ñi küdaw ñi amuldungual Ngünechen ñi Ngünenien kom ñi pemengeetew ñi mülen mu.\n(Tuwlu chi lifru Hecho 11:22–28:31.)\n¿Chem dungu rupay Pablo tremoltufilu (mongeltubi) kiñe küntro wentru Listra mew?\n¿Chumngechi norümngey ti dungu ñi feyentual (müngeltual) kam feyentunoal Moyse ñi ley dungu?\n¿Chumngelu (chemu) amuy Pablo Roma mu ka chumi petu mülepulu feychi waria mu?


Ti apostol Pedro pemefi ta Korneliu | Biblia Nütram\nPedro pemefi ta Korneliu\nTÜFACHI wentru witralelu fey tati apostol Pedro, ka kiñeke ñi pu weni müley furi püle. Welu, ¿chumngelu (chemu) tüfachi wentru lukutunagi Pedro mew? ¿Mülepey may ñi femal? ¿Kimimi iney ngen?\nTi wentru Korneliu pingey. Fey ta kapitankülelu soltaw Roma mu. Korneliu kimkelafi ta Pedro, welu feypingey ñi mangeltuafiel ñi ruka mu. Peafiyiñ chumngechi rupay tüfa.\nTati pu wünen inanieetew Jesu judio ngeyngün, welu Korneliu judio tuwüngelay. Welu piwkeyefi ta Ngünechen, ngillatukefi, ka rume kümelkamekefi tati pu che. Fey mew, kiñe nag antü kiñe werken püllü pewfaluweyew ka feypieyew: ‘Eymi ayülfimi ta Ngünechen, ka llowaymew tami llellipun mu. Feypifinge kiñeke mi pu kona ñi yemeafiel ta Pedro pingelu. Umañküley ta Jope waria, Simon ñi ruka mew, inaltu lafken mülelu.’\nFey mew, pürüm (pür) femi Korneliu tüfa. Ka antü mu, Pedro müley ta Simon ñi wenu ruka mew. Üye mew Ngünechen rakiduamelfi ta Pedro ñi pefiel kiñe fütra katrün pañu kallfü wenu mu nagkülepalu. Feychi pañu mu müley fillke kulliñ. Chumngechi feypiley Ngünechen ñi ley dungu, tüfachi pu kulliñ lif ngelay ñi iyafiel, welu kiñe dungun feypieyew: ‘Witrapürange, Pedro. Langümnge ka inge.’\n‘¡Femlayan!’ llowdunguy Pedro. ‘Chumkawnorume ikelafiñ lifngenolu.’ Welu ti dungun feypieyew: ‘Ngünechen tañi liftuel tañi ingeael tati ikenoel “lif ngelay” pikefilnge ta eymi.’ Tüfachi dungu küla rupay. Petu ramtuwkülelu Pedro ñi chem pifel tüfachi dungu, akuyngün ruka mew Korneliu ñi werküelchi pu wentru ñi yefalaetew.\nPedro nagpay ka feypi: ‘Iñche tati tamün kintuyawülel. ¿Chem dungu mew anta wütumupan?’ Tati pu wentru feypifilu kiñe werken püllü feypifi ta Korneliu ñi mangelafiel Pedro tañi ruka mew, Pedro ‘iñche amuan eymün mew’ pieyew engün. Ka antü mu, Pedro ka kiñeke weni tripayngün ñi pemeafiel ta Korneliu mülelu Sesarea waria mu.\nKorneliu trawülniey tañi pu reñmawen ka tañi pu kümeke weni. Akulu Pedro, Korneliu lukunagi ta Pedro ñi namün püle, chumngechi adkintufimi tüfa mew. Welu Pedro feypi: ‘Witrapüratunge; iñche ta ka femngechi wentrungen müten.’ May, ti Biblia pengeli kümelay ñi lukutuafiel ka poyeafiel kiñe wentru. Müley taiñ poyeafiel Jewba müten.\nFewla Pedro amuldungufi tati pu trawüluwlu. ‘Ngüneduamün ta Ngünechen llowkefi kom tati pu che ayükelu ñi poyeaetew,’ pi Pedro. Ka petu ñi dungumeken, Ngünechen werküy ñi lif küme püllü, feychi pu che llituyngün ñi dungual fillke kewün mu. Tüfa afmatuy tati tuwüngechi pu judio feyentuleyelu Pedro engün küpayelu, feyentukelu am Ngünechen ñi dullituniefiel (ngümintuniefiel) ti pu judio müten. Tüfa kimeltukeeyew engün, ta Ngünechen pekelafi kiñe trokiñche doy kümey kam doy falin-ngey ta kakelu trokiñche. ¿Kümengepelay may ta kom iñchiñ tukulpaniefiliyiñ tüfa?\nHecho 10:1-48; 11:1-18; Apokalipsi 19:10.


Nigeria, kuyfi ka famülke mew\nKom tati Biblia kimeltun wülngekelu Trawünwe Ruka mew nüwküley Ngünechen ñi Ngünenien mu. Jesu ñi amuldungun mu nütramyey tüfachi Ngünenien (Luka 8:1).\nChuchi lof mu rume, müley tüfachi ruka chew rüf poyengekey Ngünechen. Tüfachi Trawünwe Ruka mu pu Dungukelu Iney Ngen Jewba adkünukeyngün ti amuldungun küdaw kidu tañi lof mew (Matew 24:14). Müley kiñeke Trawünwe Ruka alükelu ka pichikelu, fill adnielu, welu rume (mütre) ülmen-ngeyelay, kafey fentrenke trawünche amukey kiñe Trawünwe Ruka mu müten. Müna tremkülerpulu tati pu trawünche, feymu llemay dewmakeiñ marikechi warangka Trawünwe Ruka rupakechi tripantu mu. ¿Chumngechi am femürpukeiñ tüfa? (Matew 19:26).\nAyükeelchi wülkeel plata mu trawülu, dewmangeyey tati Trawünwe Ruka. Tati trapümelchi plata yefalngekey tati ngünenieelchi ruka mew, femngechi arelngekey tati pu trawünche duamnielu ñi dewmayal kam küme elkünutual tati Trawünwe Ruka.\nFillke che küpay tañi ngünewün mew, ka kullingekelay rume ñi kellual. Fentren lof mapu mew müley kiñeke Trokiñche Dewmakelu Trawünwe Ruka. Kiñeke peñi ka lamngen konkeyngün tüfachi trokiñche mew küdawkelu ñi dewmayal Trawünwe Ruka, kafey kake peñi ka lamngen konkeyngün kidu ñi duam mu ñi kellual ta dewmayal. Kom engün wiñamtuwkeyngün ñi amual kiñe trawünche mu ka kangelu trawünche mew tañi mapu mu, kamapulelu rume (alü tripalelu ume), ka kellukeyngün tati pu trawüluwkelu feychi lof mu ñi dewmayal tañi Trawünwe Ruka. Kake trokiñ mapu mew kiñeke pepikawkechi che Dungukelu Iney Ngen Jewba ngelu elfalkünungeyngün kiñe lof mew ñi adkünual ti dewmamekeel ka küme elkünungetulu ti Trawünwe Ruka üyew. Fill pepikawkechi che küdawkeyngün kidu ñi duam mu chew dewmangey ti Trawünwe Ruka, welu epe kom che küdawkelu kidu ñi duam mu tuwingün tüfachi trawünche mülelu feychi lof mu. Kom tüfachi küdaw femngekey Jewba ñi lif küme püllü mew, ka pu peñi ka lamngen ñi küdaw kom tañi piwke mu (Salmo 127:1; Kolosense 3:23).\n¿Chumngechi am fente dewmakeiñ Trawünwe Ruka wall Mapu püle?\n¿Ramtuwkeymi chi chumngechi amuken taiñ trawün? Afmatuafuymi kom tüfachi küme kimün tami llowal fey mu.


Ngünechen ñi Küme Dungu Marku 5\n1 Puwi engün nometu pichi lafken, Gadara* Kiñeke kuyfi wirin mew feypiley “Gadara”; ka kiñeke wirin mew müley “Gergesa” kam “Gerasa”.mapu mew. 2 Nagpulu müten ta Jesus tati farku mew, fülkontupaeyew kiñe konweküfülechi wentru. Fey tüfachi wentru tripapay eltun mew, 3 mülentukerkelu am tüfey mew. Iney no rume pepi trariniekerkelaeyew, kadena mew no rume. 4 Fentren rupachi dew trariñmangekerkefuy tañi namun ka ñi kuwü kadena mew, welu rumel katrükakerkefuy femngechi ta iney no rume pepi ngünekerkelafeyew. 5 Miyawüntukerkey antü ka pun ti wingkul püle ka ti pu küfwe la mew, wirarkiyawkey ka kisutu wülelkawkerkey ta kura mew. 6 Welu alü kamapu pefilu ta Jesus, lefkülen wütupafi, fey lukutupay kisu tañi inafül mew, 7 fey wirarkülen feypifi ta Jesus:\n8 Fey tüfa famngechi dunguy, Jesus am ta feypietew:\n9 Fey Jesus ramtufi ti konweküfülelu:\n—Lekion† Lekion rume fentren weküfü pin ürke. pingen, rume fentrenngelu am ta iñchiñ.\n10 Fey ti pu weküfü rume llellipueyew ñi wemünentunoaetew tiyechi trokiñ mapu mew. 11 Ka tiyechi wingkul ñi fül püle, rume fentren sañwe mülerkey ütayawlu, 12 feymew tati pu weküfü llellipueyew:\n13 Feymew Jesus elufi tañi femael engün, fey tati pu weküfü tripatuy engün tati wentru mew, fey konpuy engün tati pu sañwe mew. Fey tüfa engün, ta epu warangka ürke, fey leftukuwpuy engün ti pichi lafken mew, fey tiye mew itrokom ta ürfipuy ti pu sañwe.\n14 Fey tati pu kuydasañwepelu lefmawi, fey amuy engün ñi nütramyemeael waria mew ka kangelu lof mapu püle ñi femngechi dungu ñi rupan. Fey ti pu che küpay engün ñi pepayael ti rupaelchi dungu. 15 Fey akulu engün chew tañi mülemum ta Jesus, pepafi engün ñi anületun, ka ñi tukuluwkületun ka ñi küme tüngduamkületun tati kontuniekefetew fentren weküfü. Fey ti pu che rume llükalerkey, 16 ka tati pu che pefilu ñi rupan tüfeychi dungu tati konweküfülelu mew ka ti pu sañwe mew, fey nütramelfi engün tati kakelu pu che. 17 Feymew eluwi engün tañi llellipuafiel ta Jesus ñi amutuael kañpüle kangelu lof mapu mew.\n18 Fey Jesus wiñotulu ti farku mew, fey tati konweküfülekefuchi wentru llellipueyew tañi eluafiel ñi miyawael Jesus engün. 19 Welu Jesus elulaeyew ñi femael, fey feypieyew:\n20 Fey tati wentru amutuy, fey eluwi tañi nütramyelafiel ti pu waria che mülelu Dekapolis‡ Dekapolis trokiñ mapu: kiñe fütra trokiñ mapu nielu mari pichike waria. mew ñi chumün ta Jesus kisu mew. Fey itrokom che afmatulewey, kimlu tüfeychi dungu.\n21 Fey Jesus nopatulu ti pichi lafken mew, trawüñmaeyew rume fentren che, fey kisu mülewey ellakon lafken. 22 Feymew akuy kiñe tati pu longkolelu ti sinagoga mew, Jayro pingelu, fey pefilu ta Jesus, lukunagpay kisu ñi namun püle. 23 Fey Jayro rumeñma llellipueyew:\n24 Fey Jesus amuy ta kisu engu, ka fentren che ta kompañnieeyew. Welukon tenfiwi engün. 25 Rangi tati pu che amulerkey kiñe domo. Dewma mari epu tripantu kutrankülerkey; kachükerkelay ñi mollfüñ ñi kuerpu mew. 26 Rume kutrankawürkey. Fentren lawentuchekelu mew ruparkey, ka itrokom ñi nieñmufel kullirkey, welu pichi no rume tremorkelay. Ñi tremoafel, doy amuley ñi wesalkalen.\n27 Allkülu ñi nütramyengen ta Jesus, fey rangi che tüfachi domo ta fülkontupufi ta Jesus furi püle, fey idañmafi tañi takuwün, 28 famngechi rakiduamlu am: “Idañmafili müten Jesus tañi tukuwün, tremolewetuan” pirkey ñi rakiduam. 29 Feychi lelen mew müten, tañi wütrulekechi mollfüñ kachütuy, fey kangentuwi tañi kuerpu mew dew tañi tremoletun ñi kutran mew.\n30 Fey Jesus, ngüneduamlu kisu ñi pepiluwün mew ñi tremoltun ta kiñe che, wiñokintuy tañi adkintuafiel tati pu che, fey ramtuy:\n31 Fey ñi pu disipulu ta feypieyew:\n32 Welu Jesus amuley ñi adkintun wall püle, tañi peafiel iney tañi idakünupeetew. 33 Feymew tati domo, yafyafkülen ñi llükan mew, fey kimlu am tañi femngechi femün ta kisu, fey amuy ñi lukutupuael kisu ñi inafül mew, fey nütramelfi kom rüf dungu chem mew ñi idakünufiel. 34 Fey Jesus feypieyew:\n35 Petu tañi dungumeken ta Jesus, fey akuyey ta kiñeke wentru tuwlu Jayro ñi ruka mew, tañi feypipayafiel ta Jayro:\n36 Welu Jesus duamkünulay tañi feypingepan ta Jayro, tati longkolelu ta sinagoga mew. Feymew Jesus feypifi tati longko:\n37 Fey Jesus elulafi kakelu pu che ñi kompañpuwülaetew Jayro ñi ruka mew, welu Pedro müten Santiaw ka Juan, Santiaw tañi peñi. 38 Fey puwlu engün ta Jayro ñi ruka mew ka pepufilu ti pu che tañi wakeñkülen ñi ngüman engün, 39 konpuy ka feypifi ti pu che:\n40 Fey ti pu che ayeñeeyew engün, welu Jesus feypifi ti pu che tañi tripayael wekuntu ruka. Fey tati ngen ñawe ka tati ngen püñeñ ka ñi pu kompañnieetew, konpuy chew ñi mülemum tati pichidomo. 41 Fey nüñmapufi tañi kuwü ti pichidomo ka feypifi:\n42 Feychi lelen mew müten, tati pichidomo, nielu mari epu tripantu, witratuy ka trekatuy. Fey ti pu che rume afmalewey engün. 43 Welu Jesus feypikünufi ti pu che iney no rume tañi nütramelngenoael tüfachi dungu, feymew ka werküy ñi elungeael iyael tati pichidomo.\n*5:1 Kiñeke kuyfi wirin mew feypiley “Gadara”; ka kiñeke wirin mew müley “Gergesa” kam “Gerasa”.\n†5:9 Lekion rume fentren weküfü pin ürke.\n‡5:20 Dekapolis trokiñ mapu: kiñe fütra trokiñ mapu nielu mari pichike waria.